title: 2005/150/ΕΚ, Ευρατόμ: Απόφαση του Συμβουλίου, της 18ης Ιανουαρίου 2005, που αφορά τις προϋποθέσεις και τις λοιπές λεπτομέρειες που διέπουν την υποβολή και την εξέταση υποψηφιοτήτων για τον ορισμό δικαστών στο Δικαστήριο δημόσιας διοίκησης της Ευρωπαϊκής Ένωσης

text:
               23.2.2005

               EL

               Επίσημη Εφημερίδα της Ευρωπαϊκής Ένωσης

               L 50/7

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 18ης Ιανουαρίου 2005
   που αφορά τις προϋποθέσεις και τις λοιπές λεπτομέρειες που διέπουν την υποβολή και την εξέταση υποψηφιοτήτων για τον ορισμό δικαστών στο Δικαστήριο δημόσιας διοίκησης της Ευρωπαϊκής Ένωσης
   (2005/150/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχoντας υπόψη:
   τη συνθήκη για την ίδρυση της Ευρωπαϊκής Κoινότητας,
   τη συνθήκη για την ίδρυση της Ευρωπαϊκής Κoινότητας Ατoμικής Ενέργειας,
   τo πρωτόκoλλo περί τoυ οργανισμoύ του Δικαστηρίου, όπως τροποποιήθηκε από την απόφαση 2004/752/ΕΚ, Ευρατόμ του Συμβουλίου, της 2ας Νοεμβρίου 2004, για την ίδρυση του Δικαστηρίου της δημόσιας διοίκησης της Ευρωπαϊκής Ένωσης (1), και ιδίως το παράρτημα I άρθρο 3 παράγραφος 2 του πρωτοκόλλου,
   τη σύσταση του προέδρου του Δικαστηρίου της 2ας Δεκεμβρίου 2004,
   Εκτιμώντας τα ακόλουθα:

               (1)

               Η απόφαση 2004/752/ΕΚ, Ευρατόμ, ίδρυσε το Δικαστήριο δημόσιας διοίκησης της Ευρωπαϊκής Ένωσης και τροποποίησε τo πρωτόκoλλo περί τoυ οργανισμoύ του Δικαστηρίου.

               (2)

               Το παράρτημα I του πρωτοκόλλου περί του οργανισμού του Δικαστηρίου, άρθρο 3 παράγραφος 2, προβλέπει ότι το Συμβούλιο καθορίζει τις προϋποθέσεις και τις λοιπές λεπτομέρειες που διέπουν την υποβολή και την εξέταση υποψηφιοτήτων για τον ορισμό δικαστών στο Δικαστήριο δημόσιας διοίκησης της Ευρωπαϊκής Ένωσης. Οι διατάξεις αυτές θα πρέπει να εφαρμοσθούν,

         ΑΠΟΦΑΣΙΖΕΙ:
   Άρθρο 1
   Οι προϋποθέσεις και οι λοιπές λεπτομέρειες που διέπουν την υποβολή και την εξέταση υποψηφιοτήτων για τον ορισμό δικαστών στο Δικαστήριο δημόσιας διοίκησης της Ευρωπαϊκής Ένωσης περιέχονται στο παράρτημα της παρούσας απόφασης.
   Άρθρο 2
   Ανατίθεται στον γενικό γραμματέα του Συμβουλίου να δημοσιεύσει τις προκηρύξεις για τις κενές θέσεις μελών του Δικαστηρίου δημόσιας διοίκησης της Ευρωπαϊκής Ένωσης και τις διαδώσει δεόντως.
   Άρθρο 3
   Η παρούσα απόφαση παράγει αποτελέσματα την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 18 Ιανουαρίου 2005.

            Για το Συμβούλιο

            Ο Πρόεδρος

         J.-C. JUNCKER

      (1)  ΕΕ L 333 της 9.11.2004, σ. 7.

      ΠΑΡΑΡΤΗΜΑ
      Δημόσια πρόσκληση υποβολής υποψηφιοτήτων για το διορισμό δικαστών στο Δικαστήριο δημόσιας διοίκησης της Ευρωπαϊκής Ένωσης

                  1.

                  Το άρθρο 225 Α της συνθήκης ΕΚ και το άρθρο 140 Β της συνθήκης ΕΚΑΕ παρέχουν στο Συμβούλιο τη δυνατότητα να «συνιστά δικαιοδοτικά τμήματα για να εκδικάζουν σε πρώτο βαθμό ορισμένες κατηγορίες προσφυγών οι οποίες ασκούνται σε συγκεκριμένους τομείς».
                  Κατ’ εφαρμογή των διατάξεων αυτών των συνθηκών, το Συμβούλιο αποφάσισε, με την απόφαση 2004/752/ΕΚ, Ευρατόμ (1), να συστήσει Δικαστήριο δημόσιας διοίκησης της Ευρωπαϊκής Ένωσης. Το Δικαστήριο αυτό, το οποίο προσαρτάται στο Πρωτοδικείο των Ευρωπαϊκών Κοινοτήτων και εδρεύει στην έδρα του Πρωτοδικείου, είναι αρμόδιο να αποφαίνεται σε πρώτο βαθμό επί των διαφορών μεταξύ των Κοινοτήτων και των υπαλλήλων τους δυνάμει του άρθρου 236 της συνθήκης ΕΚ και του άρθρου 152 της συνθήκης ΕΚΑΕ, περιλαμβανομένων των διαφορών μεταξύ οποιουδήποτε οργάνου ή οργανισμού και του προσωπικού του, για τις οποίες αρμόδιο είναι το Δικαστήριο.

                  2.

                  Το Δικαστήριο δημόσιας διοίκησης της Ευρωπαϊκής Ένωσης απαρτίζεται από επτά δικαστές, μεταξύ των οποίων εκλέγεται ο πρόεδρός του. Η θητεία τους είναι εξαετής· επιτρέπεται η ανανέωσή της.
                  Οι δικαστές διορίζονται από το Συμβούλιο, το οποίο αποφασίζει με ομοφωνία, κατόπιν διαβουλεύσεως με επιτροπή εξ επτά προσωπικοτήτων που επιλέγονται μεταξύ πρώην μελών του Δικαστηρίου και του Πρωτοδικείου και νομομαθών αναγνωρισμένου κύρους. Η επιτροπή αυτή εκφέρει γνώμη όσον αφορά την επάρκεια των υποψηφίων για την άσκηση των καθηκόντων του δικαστή του Δικαστηρίου δημόσιας διοίκησης. Η επιτροπή συνοδεύει τη γνώμη αυτή με κατάλογο των υποψηφίων που διαθέτουν την πλέον κατάλληλη υψηλού επιπέδου πείρα. Ο κατάλογος περιλαμβάνει αριθμό προσώπων τουλάχιστον διπλάσιο του αριθμού των δικαστών που πρόκειται να διοριστούν.

                  3.

                  Το καθεστώς και οι γενικοί όροι ασκήσεως των καθηκόντων του δικαστή ορίζονται στο άρθρο 5 του παραρτήματος Ι του πρωτοκόλλου περί του οργανισμού του Δικαστηρίου, όπως τροποποιήθηκε από την απόφαση 2004/752/ΕΚ, Ευρατόμ. Τα ζητήματα μισθών, συντάξεων και αποζημιώσεων καθορίζονται με τον κανονισμό (ΕΚ, Ευρατόμ) αριθ. 202/2005 του Συμβουλίου, της 18ης Ιανουαρίου 2005, περί τροποποιήσεως των κανονισμών 422/67/EOK και 5/67/Ευρατόμ του Συμβουλίου, περί του καθορισμού του καθεστώτος χρηματικών απολαβών του προέδρου και των μελών της Επιτροπής, του προέδρου, των δικαστών, των γενικών εισαγγελέων και του γραμματέα του Δικαστηρίου, καθώς και του προέδρου, των δικαστών και του γραμματέα του Πρωτοδικείου (2).

                  4.

                  Η πρόσκληση υποβολής υποψηφιοτήτων αφορά το διορισμό επτά δικαστών.

                  5.

                  Από το συνδυασμό των διατάξεων των άρθρων 225 A της συνθήκης ΕΚ και 140 Β της συνθήκης ΕΚΑΕ, καθώς και από το άρθρο 3 του παραρτήματος I του πρωτοκόλλου περί του οργανισμού του Δικαστηρίου, όπως τροποποιήθηκε διά της αποφάσεως 2004/752/ΕΚ, Ευρατόμ προκύπτει ότι οι υποψήφιοι δικαστές πρέπει να πληρούν τις ακόλουθες προϋποθέσεις:

                              —

                              να παρέχουν όλα τα εχέγγυα ανεξαρτησίας,

                              —

                              να διαθέτουν τις απαραίτητες ικανότητες για την άσκηση των δικαιοδοτικών καθηκόντων τους,

                              —

                              να έχουν την ιθαγένεια της Ένωσης.

                        Εφιστάται η προσοχή των υποψηφίων στο ότι, εκτός των ελάχιστων αυτών προϋποθέσεων, η ως άνω επιτροπή θα λάβει υπόψη της, μεταξύ άλλων, την ικανότητα των υποψηφίων να εργάζονται στο πλαίσιο συλλογικής δομής σε ένα διεθνές και πολυγλωσσικό περιβάλλον, καθώς και τη φύση, τη σημασία και τη διάρκεια της πείρας τους που είναι κατάλληλη για την άσκηση των καθηκόντων τους.

                  6.

                  Οι υποψήφιοι επισυνάπτουν στην υποψηφιότητά τους βιογραφικό σημείωμα, επιστολή εκδήλωσης ενδιαφέροντος, καθώς και φωτοαντίγραφα των δικαιολογητικών εγγράφων τους.
                  Οι υποψηφιότητες αποστέλλονται στην ακόλουθη διεύθυνση:

                              Γενική Γραμματεία του Συμβουλίου της Ευρωπαϊκής Ενώσεως

                                          —

                                          Πρόσκληση υποβολής υποψηφιοτήτων για το Δικαστήριο Δημόσιας Διοίκησης

                        Οι υποψηφιότητες πρέπει να αποσταλούν αποκλειστικά με συστημένη επιστολή, το αργότερο έως τις … (η ημερομηνία αποστολής αποδεικνύεται από τη σφραγίδα του ταχυδρομείου).

         (1)  ΕΕ L 333 της 9.11.2004, σ. 7.

         (2)  ΕΕ L 33 της 5.2.2005, σ. 1.


title: 2012/235/ΕΕ: Απόφαση της Ευρωπαϊκής Κεντρικής Τράπεζας, της 29ης Μαρτίου 2012 , σχετικά με τη σύσταση του συμβουλίου του TARGET2-Securities και την κατάργηση της απόφασης ΕΚΤ/2009/6 (ΕΚΤ/2012/6)

text:
               1.5.2012

               EL

               Επίσημη Εφημερίδα της Ευρωπαϊκής Ένωσης

               L 117/13

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 29ης Μαρτίου 2012
   σχετικά με τη σύσταση του συμβουλίου του TARGET2-Securities και την κατάργηση της απόφασης ΕΚΤ/2009/6
   (ΕΚΤ/2012/6)
   (2012/235/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 3.1, 12.1 και 12.3 και τα άρθρα 17, 18 και 22,
   Έχοντας υπόψη την κατευθυντήρια γραμμή ΕΚΤ/2010/2 της 21ης Απριλίου 2010 σχετικά με το TARGET2-Securities (1),
   Έχοντας υπόψη την απόφαση ΕΚΤ/2009/6 της 19ης Μαρτίου 2009 σχετικά με τη σύσταση του συμβουλίου για το πρόγραμμα TARGET2-Securities (TARGET2-Securities Programme Board) (2),
   Εκτιμώντας τα ακόλουθα:

               (1)

               Στη συνεδρίαση της 6ης Ιουλίου 2006 το διοικητικό συμβούλιο αποφάσισε να διερευνήσει, σε συνεργασία με κεντρικά αποθετήρια τίτλων και άλλους φορείς της αγοράς, τη δυνατότητα σύστασης μιας νέας υπηρεσίας του Ευρωσυστήματος για το διακανονισμό τίτλων, με την ονομασία «TARGET2-Securities» (T2S). Το Ευρωσύστημα, στο πλαίσιο των καθηκόντων που ασκεί σύμφωνα με τα άρθρα 17, 18 και 22 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), θα συστήσει το T2S ως υπηρεσία βασιζόμενη σε μια κοινή πλατφόρμα που θα καθιστά δυνατή τη διεκπεραίωση των βασικών εργασιών διακανονισμού συναλλαγών σε μετρητά και τίτλους σε ουδέτερη και διασυνοριακή πανευρωπαϊκή βάση και η οποία παρέχεται σε κεντρικά αποθετήρια τίτλων, επιτρέποντάς τους να προσφέρουν στους πελάτες τους εναρμονισμένες και τυποποιημένες υπηρεσίες διακανονισμού σε χρήμα κεντρικής τράπεζας με παράδοση έναντι ταυτόχρονης πληρωμής, σε ένα άρτιο τεχνικό περιβάλλον.

               (2)

               Στις 17 Ιουλίου 2008 το διοικητικό συμβούλιο αποφάσισε να δρομολογήσει το T2S και να εξασφαλίσει τους πόρους που απαιτούνται έως την ολοκλήρωσή του. Βάσει σχετικής πρότασης της Deutsche Bundesbank, της Banco de España, της Banque de France και της Banca d’Italia (εφεξής οι «4ΚΤ»), το διοικητικό συμβούλιο αποφάσισε ότι την ανάπτυξη και λειτουργία του T2S θα αναλάβουν οι τέσσερις αυτές εθνικές κεντρικές τράπεζες (ΕθνΚΤ).

               (3)

               Το συμβούλιο για το πρόγραμμα T2S συστήθηκε ως ένα απλοποιημένο διοικητικό όργανο για την εκπόνηση προτάσεων προς το διοικητικό συμβούλιο όσον αφορά καίρια ζητήματα στρατηγικής, την εκτέλεση καθηκόντων αμιγώς τεχνικής φύσης και την εξασφάλιση της αποδοτικής και αποτελεσματικής οργάνωσης του T2S με τη συμμετοχή εσωτερικών και εξωτερικών φορέων.

               (4)

               Σύμφωνα με την αρχή της αποκέντρωσης, όπως αυτή καθορίζεται στο άρθρο 12.1 του καταστατικού του ΕΣΚΤ, εφόσον κρίνεται δυνατό και εύλογο, οι ΕθνΚΤ εκτελούν πράξεις που υπάγονται στα καθήκοντα του Ευρωσυστήματος. Ως εκ τούτου, οι κεντρικές τράπεζες του Ευρωσυστήματος θα αναθέσουν στο συμβούλιο του T2S ορισμένα καθήκοντα, προκειμένου να διασφαλιστεί η άρτια λειτουργία του και η δυνατότητά του να ενεργεί εξ ονόματος του Ευρωσυστήματος συνολικά.

               (5)

               Σύμφωνα με το πλαίσιο διακυβέρνησης του T2S, το συμβούλιο για το πρόγραμμα T2S θα αντικατασταθεί από το συμβούλιο του T2S.

               (6)

               Συνεπώς, η απόφαση ΕΚΤ/2009/6 θα πρέπει να καταργηθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Οι όροι που χρησιμοποιούνται στην παρούσα απόφαση έχουν την ίδια έννοια με εκείνη που τους αποδίδεται στην κατευθυντήρια γραμμή ΕΚΤ/2010/2 και στη συμφωνία-πλαίσιο για το T2S, η οποία εγκρίθηκε από το διοικητικό συμβούλιο στις 17 Νοεμβρίου 2011.
   Άρθρο 2
   Συμβούλιο του T2S
   1.   Το συμβούλιο του T2S συστήνεται ως ένα απλοποιημένο διοικητικό όργανο του Ευρωσυστήματος, επιφορτισμένο με την αρμοδιότητα εκπόνησης προτάσεων προς το διοικητικό συμβούλιο για καίρια ζητήματα στρατηγικής και εκτέλεσης των καθηκόντων που του ανατίθενται από το διοικητικό συμβούλιο.
   2.   Η εντολή του συμβουλίου του T2S, καθώς και οι στόχοι, οι αρμοδιότητες, τα καθήκοντα, η σύνθεση, οι μέθοδοι εργασίας και ο προϋπολογισμός του, καθορίζονται στο παράρτημα I της παρούσας απόφασης.
   3.   Ο εσωτερικός κανονισμός του συμβουλίου του T2S καθορίζεται στο παράρτημα II της παρούσας απόφασης.
   4.   Ο κώδικας συμπεριφοράς των μελών του συμβουλίου του T2S καθορίζεται στο παράρτημα III της παρούσας απόφασης.
   5.   Οι διαδικασίες και οι προϋποθέσεις για την επιλογή, το διορισμό και την αντικατάσταση των μελών του συμβουλίου του T2S που δεν προέρχονται από κεντρικές τράπεζες καθορίζονται στο παράρτημα IV της παρούσας απόφασης.
   6.   Το συμβούλιο του T2S ξεκινά τις εργασίες του τον Ιούλιο του 2012.
   Άρθρο 3
   Κατάργηση
   Η απόφαση ΕΚΤ/2009/6 καταργείται.
   Άρθρο 4
   Μεταβατικές διατάξεις
   Τα μέλη του συμβουλίου για το πρόγραμμα T2S συνεχίζουν να εκτελούν τις αρμοδιότητες και τα καθήκοντά τους έως ότου διοριστούν όλα τα μέλη του συμβουλίου του T2S με δικαίωμα ψήφου.
   Άρθρο 5
   Τελική διάταξη
   Η παρούσα απόφαση αρχίζει να ισχύει στις 29 Μαρτίου 2012.

      Φρανκφούρτη, 29 Μαρτίου 2012.

            Ο Πρόεδρος της ΕΚΤ

         Mario DRAGHI

      (1)  ΕΕ L 118 της 12.5.2010, σ. 65.

      (2)  ΕΕ L 102 της 22.4.2009, σ. 12.

      ΠΑΡΑΡΤΗΜΑ I

         ΣΥΜΒΟΥΛΙΟ ΓΙΑ ΤΟ T2S

         ΕΝΤΟΛΗ

      ΕΙΣΑΓΩΓΗ
      Σύμφωνα με τη Συνθήκη για τη λειτουργία της Ευρωπαϊκής Ένωσης και το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, το Ευρωσύστημα θα παρέχει τις υπηρεσίες του T2S σε κεντρικά αποθετήρια τίτλων (ΚΑΤ) στην Ευρώπη. Ο γενικός στόχος του T2S έγκειται στο να διευκολύνει την ενοποίηση των διαδικασιών κατά το στάδιο που έπεται της διαπραγμάτευσης, υποστηρίζοντας τις βασικές εργασίες διακανονισμού συναλλαγών σε μετρητά και τίτλους σε χρήμα κεντρικής τράπεζας, σε διασυνοριακή και ουδέτερη βάση πανευρωπαϊκά, προκειμένου τα ΚΑΤ να είναι σε θέση να παρέχουν στους πελάτες τους εναρμονισμένες και τυποποιημένες υπηρεσίες διακανονισμού σε ένα άρτιο τεχνικό περιβάλλον με διασυνοριακές δυνατότητες.
      ΑΡΜΟΔΙΟΤΗΤΕΣ ΤΟΥ ΣΥΜΒΟΥΛΙΟΥ ΤΟΥ T2S
      Με την επιφύλαξη της τελικής αρμοδιότητας του διοικητικού συμβουλίου της Ευρωπαϊκής Κεντρικής Τράπεζας (ΕΚΤ) για τη λήψη αποφάσεων, το διοικητικό συμβούλιο ανέθεσε στο συμβούλιο του T2S την εκτέλεση σαφώς καθορισμένων καθηκόντων που σχετίζονται με το πρόγραμμα T2S και την παροχή των υπηρεσιών του T2S. Εάν και όποτε προκύπτουν νέα ζητήματα που αφορούν το T2S, το διοικητικό συμβούλιο μπορεί να αναθέτει στο συμβούλιο του T2S και άλλα σαφώς καθορισμένα καθήκοντα που εμπίπτουν κανονικά στην αρμοδιότητα του διοικητικού συμβουλίου. Λαμβανομένης υπόψη της τελικής αρμοδιότητας του διοικητικού συμβουλίου σε ζητήματα του T2S, αυτό μπορεί να εκτελεί οποιοδήποτε από τα καθήκοντα ανατίθενται στο συμβούλιο του T2S και εκτελούνται από αυτό. Το συμβούλιο του T2S βασίζεται επίσης σε ένα πρωτόκολλο που έχουν υπογράψει οι κεντρικές τράπεζες του Ευρωσυστήματος για το T2S.
      Το συμβούλιο του T2S ενεργεί εντός των ορίων του νομικού πλαισίου του T2S (ιδίως των συμφωνιών-πλαίσιο, των συμφωνιών συμμετοχής νομίσματος, της συμφωνίας Επιπέδου2 – Επιπέδου3 που συνήφθη στις 20 Απριλίου 2011 και της κατευθυντήριας γραμμής ΕΚΤ/2010/2).
      Το συμβούλιο του T2S διασφαλίζει ότι το πρόγραμμα T2S εκπονείται:

                  α)

                  σύμφωνα με τις προσδοκίες της αγοράς, όπως αυτές παρουσιάζονται στο έγγραφο απαιτήσεων των χρηστών (User Requirements Document – URD)·

                  β)

                  στο πλαίσιο του οικονομικού καθεστώτος του T2S·

                  γ)

                  εντός του χρονοδιαγράμματος που αποφασίζει το διοικητικό συμβούλιο.

            Το συμβούλιο του T2S πρόκειται να αναλάβει τις αρμοδιότητες και τα καθήκοντα του συμβουλίου για το πρόγραμμα T2S από τον Ιούλιο του 2012. Η παρούσα εντολή ισχύει μέχρι το πέρας της περιόδου μετάπτωσης στο T2S, μετά την οποία και θα αναθεωρηθεί.
      Μετά την υλοποίηση του προγράμματος T2S, το συμβούλιο του T2S διασφαλίζει την ομαλή λειτουργία του συστήματος T2S με βάση τα σχετικά τεχνικά και νομικά έγγραφα. Διευκολύνει επίσης τη συνεχή προσαρμογή των υπηρεσιών του T2S στις μελλοντικές ανάγκες της αγοράς.
      ΚΑΘΗΚΟΝΤΑ
      Το διοικητικό συμβούλιο ανέθεσε στο συμβούλιο του T2S τα εξής καθήκοντα:

                  1.

                  Επεξεργασία προτάσεων επί των οποίων αποφασίζει το διοικητικό συμβούλιο και οι οποίες αφορούν:

                              α)

                              τη γενική στρατηγική του T2S·

                              β)

                              τη διακυβέρνηση του T2S·

                              γ)

                              τα οικονομικά του T2S, και ιδίως:

                                          i)

                                          τα κύρια χαρακτηριστικά του οικονομικού καθεστώτος του T2S (ιδίως τον προϋπολογισμό, τα σχετικά κονδύλια, την καλυπτόμενη χρονική περίοδο, τη χρηματοδότηση),

                                          ii)

                                          την τακτική ανάλυση των οικονομικών κινδύνων στους οποίους εκτίθεται το Ευρωσύστημα,

                                          iii)

                                          τους κανόνες βάσει των οποίων γίνεται η διαχείριση του ειδικού λογαριασμού για το έργο T2S, ο οποίος τηρείται στα βιβλία της ΕΚΤ και τον οποίο διαχειρίζεται το συμβούλιο του T2S για λογαριασμό του Ευρωσυστήματος,

                                          iv)

                                          τη μεθοδολογία υπολογισμού του κόστους του T2S,

                                          v)

                                          την πολιτική τιμολόγησης του T2S·

                              δ)

                              το γενικό σχέδιο του προγράμματος T2S·

                              ε)

                              τη χορήγηση άδειας για την υποβολή αιτήματος τροποποίησης του εγγράφου απαιτήσεων των χρηστών (URD) και τον καθορισμό της σειράς προτεραιότητας κάθε αιτήματος·

                              στ)

                              τις συμβάσεις που υπογράφονται μεταξύ του Ευρωσυστήματος και των εξωτερικών φορέων συμμετοχής·

                              ζ)

                              το πλαίσιο διαχείρισης κινδύνων του T2S·

                              η)

                              τις συμφωνίες επιπέδου υπηρεσιών που συνάπτονται με τα ΚΑΤ, τις εθνικές κεντρικές τράπεζες (ΕθνΚΤ) και τις 4ΚΤ·

                              θ)

                              τις στρατηγικές για τις σχετικές δοκιμές και τη μετάπτωση στο T2S·

                              ι)

                              τη στρατηγική για την παροχή υπηρεσιών σύνδεσης·

                              ια)

                              τη στρατηγική διαχείρισης κρίσεων·

                              ιβ)

                              την περιγραφή των υπηρεσιών του T2S·

                              ιγ)

                              τις αγωγές αποζημίωσης και άλλες αξιώσεις·

                              ιδ)

                              τη συμμόρφωση των ΚΑΤ με τα σχετικά κριτήρια καταλληλότητας.

                  2.

                  Διαχείριση/διεύθυνση του T2S και των σχέσεων με τις 4ΚΤ
                  Το συμβούλιο του T2S:

                              α)

                              έχει τη διαχείριση του προγράμματος T2S και των υπηρεσιών του T2S·

                              β)

                              με βάση το γενικό σχέδιο του προγράμματος T2S, διαχειρίζεται ένα λεπτομερές σχέδιο το οποίο εγκρίνεται από το διοικητικό συμβούλιο·

                              γ)

                              διαπραγματεύεται τυχόν τροποποιήσεις της συμφωνίας Επιπέδου2 – Επιπέδου3 και τις υποβάλλει για έγκριση στο διοικητικό συμβούλιο·

                              δ)

                              καθιερώνει τακτικές επαφές με τις 4ΚΤ προκειμένου να λαμβάνει όλες τις πληροφορίες που απαιτούνται για την εκτέλεση των καθηκόντων του βάσει της συμφωνίας Επιπέδου2 – Επιπέδου3·

                              ε)

                              συζητά και εγκρίνει τα παραδοτέα των 4ΚΤ (π.χ. τις γενικές λειτουργικές προδιαγραφές, τις αναλυτικές λειτουργικές προδιαγραφές για χρήστες και τα εγχειρίδια χρήσης), με βάση πρότυπα ποιότητας που έχουν προσυμφωνηθεί, και διασφαλίζει ότι συνάδουν με το έγγραφο απαιτήσεων των χρηστών·

                              στ)

                              επικυρώνει προτάσεις των 4ΚΤ, ιδίως αυτές που αφορούν τη στρατηγική στον τομέα της πληροφορικής, την παροχή δικτύου και το σχεδιασμό της χωρητικότητας, εφόσον σχετίζονται αυστηρά με το T2S·

                              ζ)

                              συντονίζει κατάλληλη διαδικασία διαχείρισης τροποποιήσεων όσον αφορά το σύνολο των εγγράφων που καθορίζουν το σκοπό του T2S και τον καθορισμό της σειράς προτεραιότητας εξουσιοδοτημένων τροποποιήσεων όσον αφορά νέες εκδόσεις του T2S·

                              η)

                              καταρτίζει σενάρια δοκιμών αποδοχής από το Ευρωσύστημα (Eurosystem Acceptance Tests) και συντονίζει δοκιμές στις οποίες συμμετέχουν διάφορες κατηγορίες φορέων συμμετοχής·

                              θ)

                              συστήνει ειδική ομάδα, η οποία είναι επιφορτισμένη με τις δοκιμές χρηστών (User Testing) σύμφωνα με τα παραρτήματα για τις δοκιμές χρηστών της συμφωνίας-πλαίσιο και της συμφωνίας συμμετοχής νομίσματος·

                              ι)

                              υλοποιεί το πλαίσιο του T2S για τη διαχείριση κινδύνων, με βάση τις παραμέτρους που καθορίζει το διοικητικό συμβούλιο·

                              ια)

                              υλοποιεί τη στρατηγική μετάπτωσης στο T2S με βάση τις παραμέτρους που καθορίζει το διοικητικό συμβούλιο·

                              ιβ)

                              υλοποιεί το λειτουργικό πλαίσιο του T2S, συμπεριλαμβανομένης της στρατηγικής του T2S για τη διαχείριση περιστατικών και κρίσεων, με βάση τις παραμέτρους που καθορίζει το διοικητικό συμβούλιο·

                              ιγ)

                              διασφαλίζει την ορθή λειτουργία και την ποιότητα των υπηρεσιών του T2S·

                              ιδ)

                              διασφαλίζει τη συμμόρφωση των υπηρεσιών του T2S με τις κανονιστικές απαιτήσεις και τις απαιτήσεις επίβλεψης.

                  3.

                  Σχέσεις με εξωτερικούς φορείς συμμετοχής
                  Το συμβούλιο του T2S:

                              α)

                              διασφαλίζει ότι οι υπηρεσίες του T2S ανταποκρίνονται στις ανάγκες της αγοράς·

                              β)

                              έρχεται σε επαφή με τα ΚΑΤ και τις κεντρικές τράπεζες προκειμένου να διευκολύνει τη μετάπτωσή τους στο T2S·

                              γ)

                              διαπραγματεύεται με τα ΚΑΤ και τις κεντρικές τράπεζες εκτός ζώνης ευρώ που έχουν υπογράψει τη συμφωνία-πλαίσιο και τη συμφωνία συμμετοχής νομίσματος τυχόν τροποποιήσεις των εν λόγω συμφωνιών. Οι διαπραγματεύσεις γίνονται από κοινού με τις κεντρικές τράπεζες του Ευρωσυστήματος·

                              δ)

                              συντονίζει τη διευθύνουσα ομάδα νομισμάτων εκτός ζώνης ευρώ (Non-euro Currencies Steering Group) και τη συμβουλευτική ομάδα του T2S (T2S Advisory Group) μαζί με τις λοιπές ομάδες διακυβέρνησης του T2S και ιδίως τη διευθύνουσα ομάδα των ΚΑΤ (CSD Steering Group)·

                              ε)

                              έρχεται σε επαφή με τους παρόχους υπηρεσιών σύνδεσης·

                              στ)

                              διορίζει τους προεδρεύοντες των τεχνικών ομάδων, μετά από διαβούλευση με τη διευθύνουσα ομάδα των ΚΑΤ και τη διευθύνουσα ομάδα των νομισμάτων εκτός ζώνης ευρώ, και λαμβάνει αναφορές από τις τεχνικές ομάδες·

                              ζ)

                              συζητά, συντονίζει και επιδιώκει να βρει κατάλληλες λύσεις με βάση τη διαδικασία επίλυσης διαφορών και κλιμάκωσης (Dispute Resolution and Escalation Procedure) που προβλέπεται στη συμφωνία-πλαίσιο και στη συμφωνία συμμετοχής νομίσματος, στο πλαίσιο της εντολής του, προκειμένου να διευθετηθούν τυχόν διαφωνίες που προκύπτουν στο πλαίσιο του T2S με τα συμμετέχοντα ΚΑΤ και τις κεντρικές τράπεζες·

                              η)

                              παρέχει σχετικές πληροφορίες στις αρμόδιες ρυθμιστικές αρχές και αρχές επίβλεψης·

                              θ)

                              διαδραματίζει, με τη συνδρομή του γραφείου προγράμματος T2S της ΕΚΤ και το δίκτυο ειδικών των κεντρικών τραπεζών, κεντρικό επικοινωνιακό ρόλο για το T2S όσον αφορά τους συμμετέχοντες της αγοράς και τις δημόσιες αρχές·

                              ι)

                              προωθεί τις εργασίες εναρμόνισης που αφορούν το T2S και συμβάλλει σε αυτές·

                              ια)

                              συνεργάζεται στενά με όλες τις οικείες δημόσιες αρχές και ιδιωτικούς οργανισμούς (π.χ. την Ευρωπαϊκή Επιτροπή, το Ευρωπαϊκό Κοινοβούλιο, ρυθμιστικές αρχές των αγορών κινητών αξιών) για σχετικές πρωτοβουλίες στον τομέα της εκκαθάρισης και διακανονισμού τίτλων·

                              ιβ)

                              διασφαλίζει τη διαφάνεια, δημοσιεύοντας εγκαίρως και με συνέπεια τα σχετικά έγγραφα.

                  4.

                  Οικονομικό καθεστώς του T2S
                  Το συμβούλιο του T2S διαχειρίζεται το οικονομικό καθεστώς του T2S σύμφωνα με τα οριζόμενα στην κατευθυντήρια γραμμή ΕΚΤ/2010/2.
                  Το συμβούλιο του T2S, από την έναρξη του σταδίου λειτουργίας, παρέχει σε τακτά χρονικά διαστήματα στα συμβαλλόμενα ΚΑΤ και τις συμβαλλόμενες ΕθνΚΤ εκτός ζώνης ευρώ οικονομικές καταστάσεις, οι οποίες απεικονίζουν με σαφήνεια τις επιχειρηματικές και οικονομικές συνθήκες, τα αποτελέσματα των εργασιών και το στάδιο ανάκτησης του κόστους του T2S.
                  Η υποβολή προτάσεων στο διοικητικό συμβούλιο σχετικά με το οικονομικό καθεστώς του T2S, οι οποίες συνεπάγονται αλλαγές στην τιμολόγηση του T2S, προϋποθέτει διαβούλευση με τη διευθύνουσα ομάδα των ΚΑΤ, τη διευθύνουσα ομάδα νομισμάτων εκτός ζώνης ευρώ, τη συμβουλευτική ομάδα του T2S και τις αρμόδιες επιτροπές του Ευρωπαϊκού Συστήματος Κεντρικών Τραπεζών.
                  Στο βαθμό που απαιτείται, η ΕΚΤ παρέχει κατάλληλη υποστήριξη στο συμβούλιο του T2S. Όλα τα έξοδα που συνεπάγεται η υποστήριξη αυτή επιστρέφονται στην ΕΚΤ.
                  Επιπλέον, το συμβούλιο του T2S:

                              α)

                              διαχειρίζεται τον προϋπολογισμό του T2S μέσω του ειδικού λογαριασμού για το έργο T2S·

                              β)

                              εγκρίνει την καταβολή των δόσεων στις 4ΚΤ, σύμφωνα με το συμφωνημένο πρόγραμμα πληρωμών που έχει εγκρίνει το διοικητικό συμβούλιο, μόλις το συμβούλιο του T2S αποδεχτεί τα παραδοτέα των 4ΚΤ·

                              γ)

                              εγκρίνει έξοδα που αφορούν συμπληρωματική υποστήριξη των 4ΚΤ στις κεντρικές τράπεζες του Ευρωσυστήματος, βάσει της συμφωνίας Επιπέδου2 – Επιπέδου3·

                              δ)

                              εγκρίνει την καταβολή των δόσεων στην ΕΚΤ, με βάση τα έξοδα στα οποία υποβλήθηκε η τελευταία σε σχέση με το T2S·

                              ε)

                              εγκρίνει και αναλαμβάνει την πρωτοβουλία για την είσπραξη των προμηθειών από τους πελάτες του T2S και την απόδοσή τους στις κεντρικές τράπεζες του Ευρωσυστήματος.

            ΣΥΝΘΕΣΗ
      Όλα τα μέλη του συμβουλίου του T2S διορίζονται από το διοικητικό συμβούλιο. Όταν ενεργούν υπό την ιδιότητά τους ως μέλη του συμβουλίου του T2S αναφέρονται συλλογικά και αποκλειστικά στα όργανα λήψης αποφάσεων της ΕΚΤ και τηρούν τις αρχές του προβλεπόμενου στο παράρτημα III οικείου κώδικα συμπεριφοράς. Υπό την ιδιότητά τους αυτή, τα μέλη που προέρχονται από κεντρικές τράπεζες του Ευρωσυστήματος και κεντρικές τράπεζες εκτός ζώνης ευρώ μπορούν να ζητούν συμβουλές από άλλους εργαζόμενους του οργανισμού προέλευσής τους. Σε καμία περίπτωση δεν μπορούν να δέχονται οδηγίες από τον οργανισμό προέλευσής τους ή να δεσμεύονται να λάβουν συγκεκριμένη θέση κατά τη σύσκεψη και την ψηφοφορία του συμβουλίου του T2S.
      Το συμβούλιο του T2S αποτελείται από:

                  α)

                  τον πρόεδρο, ο οποίος είναι ανώτερο διευθυντικό στέλεχος στην ΕΚΤ·

                  β)

                  εννέα μέλη που προέρχονται από άλλες ΕθνΚΤ του Ευρωσυστήματος, ένα από τα οποία προέρχεται από την Deutsche Bundesbank, ένα από την Banco de España, ένα από την Banque de France και ένα από την Banca d'Italia·

                  γ)

                  ένα μέλος από κεντρική τράπεζα εκτός ζώνης ευρώ, η οποία έχει υπογράψει τη συμφωνία συμμετοχής νομίσματος (ή δύο τέτοια μέλη, εφόσον ο όγκος διακανονισμού σε νομίσματα εκτός ζώνης ευρώ συνιστά τουλάχιστον το 20 % του όγκου της ζώνης του ευρώ)·

                  δ)

                  δύο μέλη που δεν προέρχονται από κεντρική τράπεζα (χωρίς δικαίωμα ψήφου) με αδιάλειπτη εμπειρία ως ανώτερα στελέχη στον τομέα του διακανονισμού τίτλων και, ει δυνατόν, με εμπειρία στη διαχείριση έργων, για τα οποία να μην υπάρχει σύγκρουση συμφερόντων.

            Ο πρόεδρος επικουρείται από αναπληρωτή πρόεδρο, τον οποίο διορίζει το διοικητικό συμβούλιο. Ο αναπληρωτής πρόεδρος είναι μέλος που βρίσκεται σε ετοιμότητα να αντικαταστήσει τον πρόεδρο σε περίπτωση απουσίας του. Εάν ο όγκος των νομισμάτων εκτός ζώνης ευρώ που διακανονίζονται στο T2S με παράδοση έναντι ταυτόχρονης πληρωμής αντιπροσωπεύει τουλάχιστον το 40 % του όγκου που διακανονίζεται σε ευρώ με τον ίδιο τρόπο, οι συμμετέχουσες εκτός ζώνης ευρώ κεντρικές τράπεζες μπορούν να προτείνουν τον αναπληρωτή πρόεδρο.
      Η θητεία των μελών του συμβουλίου του T2S διαρκεί 24 μήνες και μπορεί να ανανεωθεί.
      Το διοικητικό συμβούλιο αποφασίζει για τη σύνθεση του συμβουλίου του T2S βάσει πρόταση της εκτελεστικής επιτροπής της ΕΚΤ. Για τις κατηγορίες α) έως γ), οι αιτήσεις υποβάλλονται από το διοικητή/πρόεδρο της οικείας κεντρικής τράπεζας. Η εκτελεστική επιτροπή προωθεί υποψηφίους που αναφέρονται απευθείας στο ανώτατο διοικητικό όργανο της κεντρικής τους τράπεζας. Η εκτελεστική επιτροπή διασφαλίζει ότι στην πρότασή της τηρείται κατάλληλη ισορροπία μεταξύ μελών με εμπειρία στην πληροφορική, στη διαχείριση έργων και στον τομέα διακανονισμού τίτλων (είτε στην παροχή υπηρεσιών διακανονισμού είτε στη χρήση των υπηρεσιών αυτών).
      ΔΙΑΔΙΚΑΣΙΕΣ ΕΚΤΕΛΕΣΗΣ ΕΡΓΑΣΙΩΝ
      1.   Λήψη αποφάσεων
      Το συμβούλιο του T2S αποφασίζει ομόφωνα, εάν αυτό είναι δυνατό. Ωστόσο, εάν δεν μπορεί να επιτευχθεί ομοφωνία εντός εύλογου χρονικού διαστήματος, ο πρόεδρος μπορεί να αποφασίσει τη διεξαγωγή ψηφοφορίας με απλή πλειοψηφία.
      Εφαρμόζονται οι ακόλουθοι κανόνες:

                  α)

                  κατά κανόνα, απαιτείται απαρτία τουλάχιστον επτά μελών προκειμένου το συμβούλιο του T2S να συσκέπτεται εγκύρως·

                  β)

                  δικαίωμα ψήφου έχουν μόνο τα μέλη του συμβουλίου του T2S που ανήκουν στις ως άνω κατηγορίες α) έως γ)·

                  γ)

                  σε περίπτωση απουσίας, ένα μέλος με δικαίωμα ψήφου μπορεί να μεταβιβάσει το δικαίωμά του σε άλλο μέλος· κανένα μέλος δεν μπορεί να ψηφίσει περισσότερες από δύο φορές για το ίδιο θέμα·

                  δ)

                  σε περίπτωση ισοψηφίας υπερισχύει η ψήφος του προέδρου·

                  ε)

                  σε περίπτωση που στο πρόσωπο συγκεκριμένου μέλους του συμβουλίου του T2S συντρέχει σύγκρουση συμφερόντων, το μέλος αυτό δεν συμμετέχει στη λήψη απόφασης και στην ψηφοφορία·

                  στ)

                  τα μέλη τηρούν τον κώδικα συμπεριφοράς του συμβουλίου του T2S.

            2.   Ώρες απασχόλησης και υποστήριξη
      Με την επιφύλαξη των αρχών της καλής διακυβέρνησης που καθορίζονται στο άρθρο 8 της κατευθυντήριας γραμμής ΕΚΤ/2010/2:

                  α)

                  ο πρόεδρος απασχολείται με πλήρες ωράριο εργασίας στα ζητήματα του T2S, ενώ τα υπόλοιπα μέλη με καθεστώς μερικής απασχόλησης 30 %·

                  β)

                  το συμβούλιο του T2S επικουρείται από το γραφείο προγράμματος T2S στην ΕΚΤ·

                  γ)

                  το συμβούλιο του T2S λαμβάνει πληροφορίες από τον ελεγκτή του προγράμματος·

                  δ)

                  το συμβούλιο του T2S επικουρείται από τεχνική επιτροπή, η οποία επιδιώκει την επίτευξη ομοφωνίας σε τεχνικά θέματα· εάν δεν μπορεί να επιτευχθεί ομοφωνία, τα θέματα τίθενται ενώπιον του συμβουλίου του T2S·

                  ε)

                  το συμβούλιο του T2S μπορεί να συστήνει άλλες επιτροπές.

            3.   Υποχρέωση αναφοράς και εκπροσώπηση
      Το συμβούλιο του T2S αναφέρεται απευθείας στα όργανα λήψης αποφάσεων της ΕΚΤ, σε τακτική βάση και με συγκεκριμένη δομή. Για το σκοπό αυτό, όποτε κρίνεται απαραίτητο, καταρτίζει εκθέσεις για τα όργανα λήψης αποφάσεων της ΕΚΤ. Οι εκθέσεις αυτές αποστέλλονται και στη συντονιστική επιτροπή πληροφοριακών συστημάτων του Ευρωσυστήματος (EISC), η οποία μπορεί να παρέχει συμβουλές στα όργανα λήψης αποφάσεων της ΕΚΤ. Η επιτροπή συστημάτων πληρωμών και διακανονισμού (PSSC) λαμβάνει για ενημερωτικούς σκοπούς τις εκθέσεις.
      Ο πρόεδρος προεδρεύει της συμβουλευτικής ομάδας του T2S και εκπροσωπεί το συμβούλιο του T2S στις εξωτερικές του σχέσεις, εκτός αν άλλως αποφασίζει το συμβούλιο του T2S.
      4.   Εσωτερικός κανονισμός
      Λεπτομερείς κανόνες για τις διαδικασίες εκτέλεσης των εργασιών του περιέχονται στον εσωτερικό κανονισμό του συμβουλίου του T2S στο παράρτημα ΙΙ.

      ΠΑΡΑΡΤΗΜΑ II

         ΣΥΜΒΟΥΛΙΟ ΤΟΥ T2S

         ΕΣΩΤΕΡΙΚΟΣ ΚΑΝΟΝΙΣΜΟΣ

      ΚΕΦΑΛΑΙΟ I

         ΤΟ ΣΥΜΒΟΥΛΙΟ ΤΟΥ T2S

      Άρθρο 1
      Τα μέλη
      1.   Τα μέλη του συμβουλίου του T2S (εφεξής τα «μέλη») ενεργούν υπό την προσωπική τους ιδιότητα και προς το μέγιστο συμφέρον του προγράμματος T2S, σύμφωνα με τις γενικές αρχές του T2S. Στις συνεδριάσεις του συμβουλίου του T2S τα μέλη αναπτύσσουν τις δικές τους, πλήρως ανεξάρτητες θέσεις.
      2.   Στα μέλη που προέρχονται από κεντρικές τράπεζες πρέπει να παρέχεται από αυτές επαρκής χρόνος. Τα μέλη που δεν προέρχονται από κεντρικές τράπεζες πρέπει να διασφαλίζουν ότι διαθέτουν επαρκή χρόνο για την ενεργή συμμετοχή τους στις εργασίες του συμβουλίου του T2S (κατά κανόνα το 30 % των ωρών εργασίας, για όλα τα μέλη πλην του προέδρου).
      3.   Δεν επιτρέπεται στα μέλη να συμμετέχουν άμεσα στην επίβλεψη του T2S ή των κεντρικών αποθετηρίων τίτλων που αναθέτουν εργασίες διακανονισμού στο T2S. Τα μέλη δεν μπορούν να συμμετέχουν σε επιτροπή του Ευρωσυστήματος/ΕΣΚΤ επιφορτισμένη με τις ως άνω αρμοδιότητες επίβλεψης. Τα μέλη δεν μπορούν να συμμετέχουν στη συντονιστική επιτροπή πληροφοριακών συστημάτων του Ευρωσυστήματος (EISC) ή στην επιτροπή εσωτερικών επιθεωρητών (IAC). Δεν μπορούν να συμμετέχουν σε καθημερινή βάση στις δραστηριότητες Επιπέδου 3.
      4.   Τα μέλη πρέπει να τηρούν τον κώδικα συμπεριφοράς του συμβουλίου του T2S (εφεξής ο «κώδικας»), ο οποίος παρατίθεται στο παράρτημα III.
      Άρθρο 2
      Πρόεδρος και αναπληρωτής πρόεδρος
      1.   Ο πρόεδρος αποτελεί μέλος του συμβουλίου του T2S με πλήρη απασχόληση.
      2.   Ο πρόεδρος, σε συνεργασία με τα υπόλοιπα μέλη, διασφαλίζει τη λειτουργία του συμβουλίου του T2S, την εκπλήρωση της εντολής του, την τήρηση του εσωτερικού κανονισμού και την αποτελεσματική λήψη αποφάσεων. Ειδικότερα, ο πρόεδρος:

                  α)

                  προτείνει την ημερήσια διάταξη των συνεδριάσεων του συμβουλίου του T2S και προεδρεύει αυτών·

                  β)

                  προτείνει το ετήσιο πρόγραμμα συνεδριάσεων·

                  γ)

                  ασχολείται με όλες τις διοικητικές αποφάσεις που αφορούν το γραφείο προγράμματος του T2S.

            3.   Ο πρόεδρος επικουρείται από αναπληρωτή πρόεδρο που τον αναπληρώνει σε περίπτωση απουσίας. Ο πρόεδρος ενημερώνει για την απουσία του τον αναπληρωτή πρόεδρο το συντομότερο δυνατό.
      Άρθρο 3
      Γραμματεία
      1.   Ο πρόεδρος διορίζει ένα μέλος του προσωπικού της Ευρωπαϊκής Κεντρικής Τράπεζας (ΕΚΤ) με πολύ μεγάλη εμπειρία ως γραμματέα του συμβουλίου του T2S. Ο πρόεδρος μπορεί να διορίσει και αναπληρωτή γραμματέα.
      2.   Ο γραμματέας επικουρεί τον πρόεδρο και εργάζεται υπό τις οδηγίες του. Ο γραμματέας διαχειρίζεται έγκαιρα τη ροή των πληροφοριών: α) μεταξύ των μελών· και β) μεταξύ του συμβουλίου του T2S και των λοιπών φορέων συμμετοχής, συμπεριλαμβανομένων ιδίως των λοιπών επιτροπών του Ευρωσυστήματος ή του Ευρωπαϊκού Συστήματος Κεντρικών Τραπεζών.
      ΚΕΦΑΛΑΙΟ II

         ΣΥΝΕΔΡΙΑΣΕΙΣ ΤΟΥ ΣΥΜΒΟΥΛΙΟΥ ΤΟΥ T2S

      Άρθρο 4
      Ημερομηνίες και τόπος συνεδριάσεων του συμβουλίου του T2S
      1.   Το συμβούλιο του T2S αποφασίζει τις ημερομηνίες των συνεδριάσεών του κατόπιν πρότασης του προέδρου. Το συμβούλιο του T2S θα πρέπει να συνεδριάζει τακτικά βάσει του προγράμματος που καταρτίζει σε εύθετο χρόνο πριν από την έναρξη κάθε έτους. Η συχνότητα των συνεδριάσεων καθορίζεται βάσει των αναγκών του σχεδίου του προγράμματος T2S.
      2.   Ο πρόεδρος μπορεί να συγκαλεί έκτακτες συνεδριάσεις του συμβουλίου του T2S όποτε το θεωρεί αναγκαίο. Ο πρόεδρος συγκαλεί έκτακτη συνεδρίαση εφόσον υποβάλλουν σχετικό αίτημα τρία τουλάχιστον μέλη.
      3.   Το συμβούλιο του T2S γενικά συνεδριάζει στις εγκαταστάσεις της ΕΚΤ.
      4.   Συνεδριάσεις μπορούν να διεξαχθούν και με τηλεδιάσκεψη, εκτός εάν δεν συμφωνούν τρία ή περισσότερα μέλη.
      Άρθρο 5
      Συμμετοχή στις συνεδριάσεις του συμβουλίου του T2S
      1.   Σύμφωνα με τις αρχές της καλής διακυβέρνησης, τα μέλη συμμετέχουν τακτικά στις συνεδριάσεις του συμβουλίου του T2S. Η συμμετοχή είναι αυστηρά προσωπική. Δεν είναι δυνατή η αντικατάσταση των μελών.
      2.   Τις συνεδριάσεις του συμβουλίου του T2S μπορούν να παρακολουθήσουν μόνο τα μέλη και άλλα πρόσωπα που προσκαλούνται από τον πρόεδρο.
      Άρθρο 6
      Διεξαγωγή των συνεδριάσεων του συμβουλίου του T2S
      1.   Η γλώσσα εργασίας του συμβουλίου του T2S είναι τα αγγλικά.
      2.   Το συμβούλιο του T2S ψηφίζει την ημερήσια διάταξη κάθε συνεδρίασης. Κατά κανόνα, ο γραμματέας καταρτίζει προσωρινή ημερήσια διάταξη, υπό την ευθύνη του προέδρου, και την αποστέλλει στα μέλη πέντε τουλάχιστον εργάσιμες ημέρες πριν από τη συνεδρίαση. Το συμβούλιο του T2S μπορεί να αποφασίσει την αφαίρεση ή προσθήκη θεμάτων στην προσωρινή ημερήσια διάταξη κατόπιν πρότασης του προέδρου ή οποιουδήποτε άλλου μέλους. Συγκεκριμένο θέμα αφαιρείται από την ημερήσια διάταξη κατόπιν αιτήματος τριών ή περισσότερων μελών σε περίπτωση που τα σχετικά έγγραφα δεν υποβλήθηκαν στα μέλη εγκαίρως.
      3.   Κατά κανόνα, ο γραμματέας αποστέλλει στα μέλη τα προς συζήτηση έγγραφα πέντε εργάσιμες ημέρες πριν από τη συνεδρίαση. Ωστόσο, σύντομα κείμενα μπορούν να αποστέλλονται μία εργάσιμη μέρα πριν από τη συνεδρίαση. Έγγραφα που αποστέλλονται λιγότερο από δύο εργάσιμες ημέρες πριν από τη συνεδρίαση θεωρούνται εκτός ημερησίας διάταξης και δεν μπορούν να οδηγήσουν σε απόφαση του συμβουλίου του T2S, εκτός αν άλλως συμφωνούν όλα τα μέλη.
      4.   Μετά από κάθε συνεδρίαση του συμβουλίου του T2S, ο γραμματέας καταρτίζει σχέδιο πρακτικών όπου καταγράφονται τα θέματα που εξετάστηκαν και τα συμπεράσματα της συζήτησης. Στο σχέδιο πρακτικών καταγράφονται οι θέσεις που εκφράστηκαν κατά τη συνεδρίαση από συγκεκριμένα μέλη εφόσον το ζητήσουν. Το σχέδιο πρακτικών διανέμεται στα μέλη εντός πέντε εργάσιμων ημερών από τη συνεδρίαση.
      5.   Επίσης, μετά από κάθε συνεδρίαση του συμβουλίου του T2S, ο γραμματέας καταρτίζει σχέδιο καταλόγου δράσεων με τα καθήκοντα που ανατέθηκαν και τις συμφωνίες που συμφωνήθηκαν κατά τη συνεδρίαση, το οποίο διανέμεται στα μέλη εντός πέντε εργάσιμων ημερών από τη συνεδρίαση.
      6.   Τα μέλη αποστέλλουν στο γραμματέα τα σχόλιά τους στο σχέδιο πρακτικών και τον κατάλογο δράσεων εντός πέντε εργάσιμων ημερών από τη λήψη τους. Το σχέδιο πρακτικών και του καταλόγου δράσης υποβάλλονται για έγκριση στο συμβούλιο του T2S κατά την επόμενη συνεδρίαση (ή, εφόσον κρίνεται αναγκαίο, νωρίτερα με έγγραφη διαδικασία) και υπογράφονται από τον πρόεδρο.
      Άρθρο 7
      Λήψη αποφάσεων από το συμβούλιο του T2S
      1.   Στο μέτρο του δυνατού, οι αποφάσεις του συμβουλίου του T2S λαμβάνονται ομόφωνα.
      2.   Για την έγκυρη συνεδρίαση του συμβουλίου του T2S, απαιτείται απαρτία τουλάχιστον επτά μελών. Εάν δεν επιτευχθεί απαρτία, ο πρόεδρος μπορεί να συγκαλέσει έκτακτη συνεδρίαση κατά την οποία οι αποφάσεις λαμβάνονται ανεξαρτήτως απαρτίας.
      3.   Εφόσον κριθεί αναγκαίο, το συμβούλιο του T2S προβαίνει σε ψηφοφορία κατόπιν αιτήματος του προέδρου. Επίσης, ο πρόεδρος κινεί διαδικασία ψηφοφορίας κατόπιν αιτήματος οποιουδήποτε μέλους με δικαίωμα ψήφου. Μέλος, στο πρόσωπο του οποίου συντρέχει σύγκρουση συμφερόντων, δεν πρέπει να ψηφίζει, σύμφωνα με τα οριζόμενα στον κώδικα. Σε περίπτωση απουσίας του, μέλος με δικαίωμα ψήφου μπορεί να μεταβιβάζει το δικαίωμά του σε άλλο μέλος με δικαίωμα ψήφου· κανένα μέλος δεν μπορεί να ψηφίσει περισσότερες από δύο φορές για οποιοδήποτε θέμα.
      4.   Ο πρόεδρος μπορεί να κινήσει διαδικασία μυστικής ψηφοφορίας εφόσον το ζητήσουν τουλάχιστον τρία μέλη.
      5.   Αποφάσεις μπορούν να λαμβάνονται και με έγγραφη διαδικασία, εκτός εάν δεν συμφωνούν τρία ή περισσότερα μέλη. Για την έγγραφη διαδικασία απαιτούνται: i) κανονικά, δύο τουλάχιστον εργάσιμες ημέρες για εξέταση από κάθε μέλος, και ii) καταγραφή της απόφασης στα συμπεράσματα της επόμενης συνεδρίασης του συμβουλίου του T2S.
      6.   Πρόταση που λαμβάνει την απλή πλειοψηφία των ψήφων θεωρείται ότι εγκρίθηκε. Σε περίπτωση ισοψηφίας, υπερισχύει η ψήφος του προέδρου. Σε περίπτωση απουσίας του προέδρου, ο αναπληρωτής πρόεδρος δεν διαθέτει διπλή ψήφο.
      ΚΕΦΑΛΑΙΟ III

         ΕΠΙΚΟΙΝΩΝΙΑ ΚΑΙ ΔΙΑΦΑΝΕΙΑ

      Άρθρο 8
      Εξωτερική επικοινωνία
      1.   Ο πρόεδρος ενημερώνει τακτικά τους οικείους φορείς συμμετοχής για την πρόοδο που επιτελείται στην υλοποίηση του προγράμματος T2S. Με τη βοήθεια του γραμματέα, ο πρόεδρος διασφαλίζει τη διαφάνεια φροντίζοντας για την έγκαιρη και συνεπή δημοσίευση των σχετικών εγγράφων στο δικτυακό τόπο του T2S, με την επιφύλαξη των υποχρεώσεων εμπιστευτικότητας που περιλαμβάνονται στον κώδικα.
      2.   Τα μέλη πρέπει να ενημερώνουν τον πρόεδρο πριν αναλάβουν οποιαδήποτε σχετική και σημαντική εξωτερική εκπροσώπηση σχετικά με τις αρμοδιότητες και τα καθήκοντα του συμβουλίου του T2S, π.χ. ομιλίες για το T2S σε διασκέψεις ή συνεδριάσεις με φορείς συμμετοχής του T2S, πρέπει δε να υποβάλλουν στο συμβούλιο του T2S έγγραφη περίληψη εντός πέντε εργάσιμων ημερών από τη διοργάνωση. Οποιαδήποτε σημαντική εξωτερική επικοινωνία πρέπει να γίνεται προς το συμφέρον του Ευρωσυστήματος και του προγράμματος T2S και να συνάδει με τις αποφάσεις του διοικητικού συμβουλίου και του συμβουλίου του T2S.
      3.   Το συμβούλιο του T2S ορίζει ένα ή περισσότερα μέλη του ή/και προσωπικό της ΕΚΤ ή εθνικής κεντρικής τράπεζας (ΕθνΚΤ) που εργάζεται στην υποστήριξη του T2S να συμμετάσχουν σε δημόσιες και ιδιωτικές πρωτοβουλίες που αφορούν την εκκαθάριση και το διακανονισμό τίτλων και ίσως να εκπροσωπούν το T2S σε σχετικές επιτροπές και ομάδες εργασίας. Μέλος του προσωπικού της ΕΚΤ ή ΕθνΚΤ μπορεί να οριστεί σύμφωνα με τα ανωτέρω μόνον εφόσον αποδεδειγμένα συμμορφώνεται με υποχρεώσεις που αφορούν την εμπιστευτικότητα και τη σύγκρουση συμφερόντων τουλάχιστον ανάλογες με αυτές του κώδικα.
      Άρθρο 9
      Εσωτερική επικοινωνία
      1.   Μέλη του συμβουλίου του T2S που δεν ανήκουν στο Ευρωσύστημα λαμβάνουν μετά τη συνεδρίαση του διοικητικού συμβουλίου, υπό τον όρο της εμπιστευτικότητας, όλα τα έγγραφα σχετικά με το T2S που υποβλήθηκαν στο διοικητικό συμβούλιο, καθώς επίσης και συγκεκριμένα σημεία των πρακτικών του διοικητικού συμβουλίου που αφορούν αποφάσεις σχετικά με το T2S.
      2.   ΕθνΚΤ του Ευρωσυστήματος που δεν διαθέτουν μέλος του προσωπικού τους στο συμβούλιο του T2S διαθέτουν αυτόματη πρόσβαση σε όλα τα έγγραφα του συμβουλίου του T2S. Μπορούν επίσης να ζητήσουν από τον πρόεδρο να συμμετέχουν σε επιτροπή του συμβουλίου του T2S εφόσον έχουν ιδιαίτερο ενδιαφέρον για κάποιο θέμα. Ένα μέλος είναι υπεύθυνο να ενημερώνει τις εν λόγω ΕθνΚΤ του Ευρωσυστήματος εάν κρίνεται ότι αυτές μπορεί να έχουν ιδιαίτερο ενδιαφέρον. Το ίδιο μέλος μπορεί επίσης να θέτει ενώπιον του συμβουλίου του T2S οποιοδήποτε ζήτημα θίγει η εν λόγω ΕθνΚΤ του Ευρωσυστήματος.
      ΚΕΦΑΛΑΙΟ IV

         ΟΙΚΟΝΟΜΙΚΟ ΚΑΘΕΣΤΩΣ

      Άρθρο 10
      Λειτουργία του ειδικού λογαριασμού για το έργο T2S
      1.   Το συμβούλιο του T2S διαχειρίζεται, για λογαριασμό του Ευρωσυστήματος, ειδικό λογαριασμό για το έργο T2S ο οποίος τηρείται στα βιβλία της ΕΚΤ και είναι μεταβατικός λογαριασμός. Ο ειδικός λογαριασμός για το έργο T2S χρησιμοποιείται: α) για τη διαχείριση οικονομικών ροών (ιδίως είσπραξη κεφαλαίων και καταβολή δόσεων) μεταξύ των κεντρικών τραπεζών του Ευρωσυστήματος που προέρχονται από τον προϋπολογισμό του T2S· και β) για τη διαχείριση οικονομικών ροών που αφορούν τις προμήθειες για υπηρεσίες του T2S. Το συμβούλιο του T2S μεριμνά ώστε το υπόλοιπο του λογαριασμού να είναι πάντα μηδενικό ή θετικό.
      2.   Ο πρόεδρος καλεί εγκαίρως τις ΕθνΚΤ του Ευρωσυστήματος να προβλέψουν στον προϋπολογισμό τους τα μερίδια του κόστους που τους αναλογούν (σύμφωνα με την κλείδα κατανομής κόστους του T2S) και να τα καταβάλλουν στον ειδικό λογαριασμό για το έργο T2S σύμφωνα με το πρόγραμμα πληρωμών που εγκρίνει το διοικητικό συμβούλιο.
      3.   Ο πρόεδρος δίνει εντολή για την πληρωμή των δόσεων από τον ειδικό λογαριασμό για το έργο T2S κατόπιν προηγούμενης έγκρισης από το συμβούλιο του T2S. Η πληρωμή μιας δόσης στις 4ΚΤ θεωρείται ότι εγκρίθηκε νομότυπα από το συμβούλιο του T2S μόλις ένα παραδοτέο των 4ΚΤ επικυρωθεί και γίνει αποδεκτό και η επικύρωση και αποδοχή αυτή εγκριθούν νομότυπα στα πρακτικά της συνεδρίασης του συμβουλίου του T2S. Η πληρωμή μιας δόσης στην ΕΚΤ λαμβάνει χώρα στην αρχή κάθε έτους με βάση τις συμφωνίες που αφορούν το κονδύλιο χρηματοδότησης.
      ΚΕΦΑΛΑΙΟ V

         ΕΛΕΓΧΟΣ

      Άρθρο 11
      Έλεγχος
      Οι δραστηριότητες του συμβουλίου του T2S υπόκεινται σε έλεγχο από την επιτροπή εσωτερικών επιθεωρητών.

      ΠΑΡΑΡΤΗΜΑ III

         ΣΥΜΒΟΥΛΙΟ ΤΟΥ T2S

         ΚΩΔΙΚΑΣ ΣΥΜΠΕΡΙΦΟΡΑΣ

         Εισαγωγή

      Το συμβούλιο του T2S συγκροτείται από μέλη που διορίζονται από το διοικητικό συμβούλιο. Τα μέλη πρέπει να ενεργούν αποκλειστικά προς το μέγιστο συμφέρον του προγράμματος T2S, σύμφωνα με τις γενικές αρχές του T2S, και πρέπει να αφιερώνουν επαρκή χρόνο στις εργασίες που σχετίζονται με το πρόγραμμα T2S.
      Το συμβούλιο του T2S συνδράμει τα όργανα λήψης αποφάσεων της Ευρωπαϊκής Κεντρικής Τράπεζας (ΕΚΤ) στη διασφάλιση της επιτυχούς και έγκαιρης ολοκλήρωσης του προγράμματος T2S, αναφέρεται δε στο διοικητικό συμβούλιο. Για την εμπεριστατωμένη και ανεξάρτητη λήψη αποφάσεων του διοικητικού συμβουλίου είναι σημαντικό οι εργασίες του συμβουλίου του T2S να μην επηρεάζονται από περιστάσεις από τις οποίες μπορεί να προκύψει σύγκρουση συμφερόντων στο πρόσωπο οποιουδήποτε μέλους.
      Επίσης, είναι αναγκαίο για την καλή φήμη και την αξιοπιστία του Ευρωσυστήματος/Ευρωπαϊκού Συστήματος Κεντρικών Τραπεζών (ΕΣΚΤ), και για τη νομική αρτιότητα του προγράμματος T2S, τα μέλη να καθοδηγούνται και να φαίνεται ότι καθοδηγούνται από το γενικό συμφέρον του Ευρωσυστήματος και, ιδίως, από το συμφέρον του προγράμματος T2S. Συνεπώς, τα μέλη πρέπει: α) να αποφεύγουν καταστάσεις όπου υπάρχει ή φαίνεται να υπάρχει σύγκρουση συμφερόντων· β) να ενεργούν μόνο υπό την ιδιότητά τους ως εκπρόσωποι του Ευρωσυστήματος και του T2S στις συναλλαγές τους με δημόσιες αρχές, κεντρικές τράπεζες, εκπροσώπους του χώρου και άλλους εξωτερικούς φορείς συμμετοχής που εμπλέκονται στο σχεδιασμό, την ανάπτυξη και τη λειτουργία του T2S· και γ) να διασφαλίζουν αντικειμενικότητα, ουδετερότητα και συνθήκες θεμιτού ανταγωνισμού μεταξύ των δυνητικών προμηθευτών που έχουν συμφέρον στο πρόγραμμα T2S.
      Η υποχρέωση τήρησης του επαγγελματικού απορρήτου που προβλέπεται στο άρθρο 37.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ») δεσμεύει τόσο το προσωπικό της ΕΚΤ όσο και το προσωπικό των εθνικών κεντρικών τραπεζών (ΕθνΚΤ) που εκτελεί καθήκοντα που σχετίζονται με το ΕΣΚΤ και περιλαμβάνει εμπιστευτικές πληροφορίες που αφορούν εμπορικά μυστικά ή πληροφορίες που έχουν εμπορική αξία. Ανάλογη υποχρέωση υπέχουν και τα μέλη του συμβουλίου του T2S που δεν προέρχονται από κεντρικές τράπεζες. Τα εν λόγω μέλη πρέπει επίσης να τηρούν και τυχόν συμπληρωματικούς κανόνες συμπεριφοράς που μπορεί να προβλέπονται στην επιστολή διορισμού τους και στη σύμβασή τους με την ΕΚΤ.
      Είναι σκόπιμη και συνάδει με την καλή διοικητική πρακτική η θέσπιση δεοντολογικών προτύπων όσον αφορά την επαγγελματική ακεραιότητα, την αρχή του θεμιτού ανταγωνισμού, την αποφυγή της σύγκρουσης συμφερόντων και την προστασία των εμπιστευτικών πληροφοριών που προέρχονται από το Ευρωσύστημα ή από τρίτους, ενώ ταυτόχρονα διαφυλάσσεται η τεχνογνωσία και η εμπειρία στους σχετικούς τομείς του προγράμματος T2S στο πλαίσιο του συμβουλίου του T2S προς το γενικό όφελος του Ευρωσυστήματος/ΕΣΚΤ. Επίσης, είναι σκόπιμη και συνάδει με την καλή διοικητική πρακτική η πρόβλεψη έννομης προστασίας για την παραβίαση του παρόντος κώδικα συμπεριφοράς (εφεξής ο «κώδικας») στους όρους απασχόλησης που έχουν εφαρμογή στα μέλη του προσωπικού της ΕΚΤ και σε παρόμοιες διατάξεις που εφαρμόζονται στα μέλη του προσωπικού των ΕθνΚΤ. Παρόμοια διάταξη εφαρμόζεται στα μέλη του συμβουλίου του T2S που δεν προέρχονται από κεντρική τράπεζα.
      Ο παρών κώδικας δεν θίγει υποχρεώσεις που προκύπτουν από άλλους δεοντολογικούς κανόνες που τυχόν εφαρμόζονται στα μέλη του συμβουλίου του T2S υπό την ιδιότητά τους ως μέλη του προσωπικού της ΕΚΤ ή ΕθνΚΤ.
      1.   Ορισμοί

      Για τους σκοπούς του παρόντος κώδικα:

                  α)

                  ως «πρόεδρος» νοείται το πρόσωπο που διορίζεται από το διοικητικό συμβούλιο για να προεδρεύει του συμβουλίου του T2S·

                  β)

                  ως «αναπληρωτής πρόεδρος» νοείται το πρόσωπο που διορίζεται από το διοικητικό συμβούλιο για να αναπληρώνει τον πρόεδρο σε περίπτωση απουσίας του·

                  γ)

                  ως «εμπιστευτικές πληροφορίες», με την επιφύλαξη της υποχρέωσης τήρησης του επαγγελματικού απορρήτου που προβλέπεται στο άρθρο 37.1 του καταστατικού του ΕΣΚΤ ή σε έγγραφα διαβαθμισμένα με βάση το καθεστώς εμπιστευτικότητας της ΕΚΤ που παρέχονται στα μέλη του συμβουλίου του T2S, νοούνται: i) εμπορικά μυστικά του Ευρωσυστήματος ή τρίτων, καθώς και κάθε πληροφορία που έχει εμπορική αξία για σκοπούς άλλους από αυτούς των εργασιών του συμβουλίου του T2S· ii) κάθε πληροφορία, η μη εξουσιοδοτημένη δημοσίευση της οποίας θα μπορούσε να βλάψει τα βασικά συμφέροντα του Ευρωσυστήματος· και iii) κάθε πληροφορία που ένας λογικός άνθρωπος θα θεωρούσε εμπιστευτική. Οι «εμπιστευτικές πληροφορίες» δεν περιλαμβάνουν πληροφορίες οι οποίες: i) είναι ή καθίστανται γενικά διαθέσιμες στο κοινό, χωρίς αυτό να γίνεται κατά παράβαση του κώδικα· ή ii) παράγονται ανεξάρτητα, από κάποιον τρίτο ο οποίος δεν έχει πρόσβαση σε εμπιστευτικές πληροφορίες· ή iii) με την επιφύλαξη της ενότητας 3, η δημοσιοποίησή τους υπαγορεύεται από το νόμο·

                  δ)

                  ως «μέλος του προσωπικού που δεν προέρχεται από κεντρική τράπεζα» νοείται το μέλος του συμβουλίου του T2S που δεν ανήκει στο προσωπικό της ΕΚΤ ή ΕθνΚΤ·

                  ε)

                  ως «εντολή» νοείται η εντολή που προβλέπεται στο παράρτημα Ι·

                  στ)

                  ως «μέλος» νοείται μέλος του συμβουλίου του T2S, συμπεριλαμβανομένου του προέδρου·

                  ζ)

                  ως «δυνητικοί προμηθευτές» νοούνται εμπορικές επιχειρήσεις που έχουν συμφέρον στην προμήθεια αγαθών ή/και υπηρεσιών που αφορούν το T2S σε κεντρική τράπεζα της ζώνης του ευρώ ή εκτός ζώνης ευρώ, η οποία δεσμεύτηκε να διακανονίζει το εθνικό της νόμισμα μέσω του T2S.

            2.   Αποφυγή σύγκρουσης συμφερόντων

                  2.1.

                  Σύγκρουση συμφερόντων προκύπτει σε σχέση με την παροχή αγαθών ή/και υπηρεσιών που αφορούν την εντολή του συμβουλίου του T2S στην περίπτωση που ένα μέλος έχει εμπορικό ή επαγγελματικό συμφέρον ή συμμετοχή σε δυνητικό προμηθευτή, είτε μέσω ιδιοκτησίας, ελέγχου, επένδυσης ή με άλλο τρόπο, η οποία επηρεάζει ή μπορεί να επηρεάσει την αμερόληπτη και αντικειμενική εκτέλεση των καθηκόντων του ως μέλος.

                  2.2.

                  Τα μέλη ενεργούν προς το γενικό συμφέρον του Ευρωσυστήματος και του προγράμματος T2S. Αποφεύγουν καταστάσεις από τις οποίες μπορεί να προκύψει σύγκρουση συμφερόντων.

                  2.3.

                  Σε περίπτωση που προκύψει ή είναι πολύ πιθανό να προκύψει σύγκρουση συμφερόντων σε σχέση με τα καθήκοντα του συμβουλίου του T2S, το εμπλεκόμενο μέλος καθιστά γνωστή την πραγματική ή πιθανή σύγκρουση συμφερόντων την αρχή συμμόρφωσης της κεντρικής του τράπεζας (ή, στην περίπτωση μέλους που δεν προέρχεται από κεντρική τράπεζα, τον υπεύθυνο για θέματα δεοντολογίας της ΕΚΤ) χρησιμοποιώντας το έντυπο που παρατίθεται στο προσάρτημα 2, ενώ ταυτόχρονα ενημερώνει και τον πρόεδρο. Εάν η αρχή συμμόρφωσης (ή, στην περίπτωση μέλους που δεν προέρχεται από κεντρική τράπεζα, ο υπεύθυνος για θέματα δεοντολογίας της ΕΚΤ) διαπιστώσει την ύπαρξη σύγκρουσης συμφερόντων, υποβάλλει σύσταση στο διοικητή της οικείας κεντρικής τράπεζας (ή, στην περίπτωση μέλους που δεν προέρχεται από κεντρική τράπεζα, στον υπεύθυνο για θέματα δεοντολογίας της ΕΚΤ) σχετικά με την κατάλληλη διαχείριση της σύγκρουσης συμφερόντων, και ο διοικητής/πρόεδρος ενημερώνει σχετικά τον πρόεδρο χωρίς αδικαιολόγητη καθυστέρηση. Ο διοικητής/πρόεδρος παρέχει τις αναγκαίες λεπτομέρειες προκειμένου ο πρόεδρος να είναι σε θέση να διαμορφώσει ενημερωμένη άποψη για την κατάλληλη διαχείριση της σύγκρουσης συμφερόντων.

                  2.4.

                  Εάν, στη διάρκεια συνεδρίασης του συμβουλίου του T2S, ένα μέλος ευλόγως πιστεύει ότι η συμμετοχή άλλου μέλους στη συζήτηση, την ψηφοφορία ή την έγγραφη διαδικασία του συμβουλίου του T2S θα μπορούσε να προκαλέσει σύγκρουση συμφερόντων, ενημερώνει αμέσως τον πρόεδρο.

                  2.5.

                  Ο πρόεδρος καλεί το μέλος που διαπίστωσε πραγματική ή δυνητική σύγκρουση συμφερόντων σύμφωνα με την ενότητα 2.3 ή για το οποίο υπάρχουν υπόνοιες ότι έχει προκύψει σύγκρουση συμφερόντων σύμφωνα με την ενότητα 2.4 να δηλώσει εάν πράγματι υπάρχει ή ενδέχεται να υπάρξει σύγκρουση συμφερόντων. Εάν ο πρόεδρος δεν ικανοποιηθεί από τη δήλωση του μέλους αποσύρεται από την ημερήσια διάταξη κάθε σχετικό θέμα. Ο πρόεδρος ενημερώνει την αρχή συμμόρφωσης της οικείας κεντρικής τράπεζας (ή, στην περίπτωση μέλους που δεν προέρχεται από κεντρική τράπεζα, τον υπεύθυνο για θέματα δεοντολογίας της ΕΚΤ) για κάθε τέτοια περίπτωση χωρίς αδικαιολόγητη καθυστέρηση και, εφόσον το κρίνει σκόπιμο, το διοικητικό συμβούλιο.

                  2.6.

                  Εάν οι παράγραφοι 2.3, 2.4 ή 2.5 αφορούν τον πρόεδρο, αυτός ενημερώνει τον αναπληρωτή πρόεδρο.

                  2.7.

                  Τα μέλη δεν πρέπει να ψηφίζουν για κανένα ζήτημα σε σχέση με το οποίο τελούν σε σύγκρουση συμφερόντων. Το ίδιο ισχύει και για τα μέλη που είναι μέλη του προσωπικού των 4ΚΤ όταν το συμβούλιο του T2S αποφασίζει για την επικύρωση παραδοτέων των 4ΚΤ.

            3.   Ορθή χρήση εμπιστευτικών πληροφοριών

                  3.1.

                  Τα μέλη κάνουν χρήση των εμπιστευτικών πληροφοριών αποκλειστικά για τους σκοπούς και προς το συμφέρον του Ευρωσυστήματος και του προγράμματος T2S και σύμφωνα με την εντολή του συμβουλίου του T2S.

                  3.2.

                  Τα μέλη δεν πρέπει να δημοσιοποιούν εμπιστευτικές πληροφορίες σε τρίτους και, όσον αφορά μέλη που είναι μέλη του προσωπικού της ΕΚΤ ή ΕθνΚΤ, μπορούν να δημοσιοποιούν εμπιστευτικές πληροφορίες μόνο σε μέλη του προσωπικού των κεντρικών τους τραπεζών ή άλλης κεντρικής τράπεζας στο μέτρο που αυτές είναι απαραίτητες προκειμένου να παρέχουν συμβουλές για τη διαμόρφωση γνώμης σε συγκεκριμένο ζήτημα. Εμπιστευτικές πληροφορίες με την ένδειξη «μόνο μέλη» δεν επιτρέπεται κατά κανόνα να δημοσιοποιούνται από μέλη σε μέλη του προσωπικού των κεντρικών τους τραπεζών ή σε άλλες κεντρικές τράπεζες, εκτός αν άλλως συμφωνείται από το συμβούλιο του T2S.

                  3.3.

                  Τα μέλη λαμβάνουν όλα τα αναγκαία μέτρα για την πρόληψη της δημοσιοποίησης εμπιστευτικών πληροφοριών από παραδρομή ή την πρόσβαση σε αυτές χωρίς άδεια.

                  3.4.

                  Τα μέλη δεν πρέπει να χρησιμοποιούν την πρόσβασή τους σε εμπιστευτικές πληροφορίες προς όφελος οντότητας εκτός του Ευρωσυστήματος ή χωρίς εύλογη αιτιολογία προς όφελος της κεντρικής τους τράπεζας.

                  3.5.

                  Στο μέτρο που ορισμένο μέλος διατάσσεται από δικαστήριο ή ρυθμιστική, εποπτική ή άλλη αρμόδια αρχή που έχει δικαιοδοσία σε αυτό να δημοσιοποιήσει ή να καταστήσει διαθέσιμες εμπιστευτικές πληροφορίες, το εν λόγω μέλος πρέπει:

                              α)

                              να ειδοποιήσει άμεσα και εγγράφως, εφόσον το επιτρέπει ο νόμος, για τη διαταγή αυτή τον πρόεδρο και την αρχή συμμόρφωσης (ή, στην περίπτωση μέλους που δεν προέρχεται από κεντρική τράπεζα, τον υπεύθυνο για θέματα δεοντολογίας της ΕΚΤ) της κεντρικής του τράπεζας, παρέχοντας όσο το δυνατόν περισσότερες λεπτομέρειες·

                              β)

                              να λάβει νομική συμβουλή ειδικού για τη νομιμότητα και εκτελεστότητα της διαταγής, εφόσον κρίνεται αναγκαίο από τον πρόεδρο·

                              γ)

                              να συνεργαστεί με όλες τις εμπλεκόμενες κεντρικές τράπεζες και να παράσχει τη συνδρομή που εύλογα μπορεί να ζητήσει ο πρόεδρος, προκειμένου το συμβούλιο του T2S ή η κεντρική τράπεζα του εμπλεκόμενου μέλους να είναι σε θέση να ασκήσει ένδικα μέσα για την προστασία των εμπιστευτικών πληροφοριών·

                              δ)

                              να ενημερώσει το αρμόδιο δικαστήριο ή την οικεία αρχή για τον εμπιστευτικό χαρακτήρα των πληροφοριών και να ζητήσει την τήρηση της εμπιστευτικότητάς τους, στο μέτρο που το επιτρέπει ο νόμος.

                        Εάν η παρούσα παράγραφος αφορά τον πρόεδρο, αυτός ενημερώνει τον αναπληρωτή πρόεδρο.

            4.   Διαφάνεια και ανοιχτές διαδικασίες

                  4.1.

                  Τα μέλη, με την επιφύλαξη των απαιτήσεων που αφορούν τις εμπιστευτικές πληροφορίες, στις επαφές τους με δυνητικούς προμηθευτές ή εμπορικούς οργανισμούς που εκπροσωπούν δυνητικούς προμηθευτές, επιδιώκουν την τήρηση του θεμιτού ανταγωνισμού και παρέχουν αντικειμενική και ορθή πληροφόρηση σε όλους τους δυνητικούς προμηθευτές ή εκπροσώπους με συντονισμένο τρόπο και χωρίς διακρίσεις. Ανάλογα με τις παρεχόμενες πληροφορίες, ο σκοπός αυτός μπορεί να επιτευχθεί με τη συμμετοχή των ανωτέρω σε εποικοδομητικό διάλογο και την ανταλλαγή εγγράφων με αυτούς στο πλαίσιο συμβουλευτικών ομάδων.

                  4.2.

                  Τα μέλη εξετάζουν δεόντως κάθε γραπτή επικοινωνία που απευθύνεται σε αυτά από δυνητικούς προμηθευτές ή εμπορικούς οργανισμούς που εκπροσωπούν δυνητικούς προμηθευτές και τη μεταχειρίζονται ως εμπιστευτική, εκτός εάν ρητά ορίζεται το αντίθετο από τον δυνητικό προμηθευτή ή τον εκπρόσωπο.

                  4.3.

                  Οι ενότητες 4.1 και 4.2 δεν πρέπει να έχουν την έννοια ότι παρεμποδίζονται οι επαφές μεταξύ του συμβουλίου του T2S και δυνητικών προμηθευτών ή εμπορικών οργανισμών που εκπροσωπούν δυνητικούς προμηθευτές. Ωστόσο, τα μέλη ανταλλάσσουν τακτικά πληροφορίες εντός του Ευρωσυστήματος σχετικά με τις επαφές τους με δυνητικούς προμηθευτές ή εκπροσώπους.

            5.   Συμβουλές σε ζητήματα δεοντολογίας

      Σε περίπτωση που κάποιο μέλος έχει ερωτήσεις σχετικά με την εφαρμογή του κώδικα, θα πρέπει να ζητήσει τη συμβουλή του υπεύθυνου για θέματα δεοντολογίας της ΕΚΤ.
      6.   Ποινές και τελικές διατάξεις

                  6.1.

                  Με την επιφύλαξη των κανόνων σχετικά με τις πειθαρχικές διαδικασίες που περιέχονται στους όρους απασχόλησής τους ή οποιασδήποτε εφαρμοστέας ποινικής κύρωσης, πειθαρχικής ή διοικητικής ποινής ή ποινικής ρήτρας, τα μέλη που παραβιάζουν τον παρόντα κώδικα απομακρύνονται αμέσως από το συμβούλιο του T2S και αντικαθίστανται σύμφωνα με τις διαδικασίες του παραρτήματος I.

                  6.2.

                  Τα μέλη συνεχίζουν να δεσμεύονται από την ενότητα 3 και μετά την παύση των καθηκόντων τους.

                  6.3.

                  Πρώην μέλη δεν πρέπει να κάνουν χρήση εμπιστευτικών πληροφοριών προκειμένου να προσληφθούν από δυνητικό προμηθευτή ή να αποκαλύπτουν ή να χρησιμοποιούν εμπιστευτικές πληροφορίες που απέκτησαν λόγω της συμμετοχής τους στο συμβούλιο του T2S ως εργαζόμενοι ενός δυνητικού προμηθευτή.

                  6.4.

                  Κατά το πρώτο έτος μετά την παύση των καθηκόντων τους, τα μέλη συνεχίζουν να αποφεύγουν τυχόν σύγκρουση συμφερόντων που θα μπορούσε να προκύψει από μια νέα επαγγελματική δραστηριότητα ή διορισμό. Συγκεκριμένα, πρέπει να ενημερώνουν εγγράφως το συμβούλιο του T2S κάθε φορά που προτίθενται να ασκήσουν οποιαδήποτε επαγγελματική δραστηριότητα ή να αποδεχτούν διορισμό και ζητούν τη συμβουλή του συμβουλίου του T2S πριν δεσμευτούν.

                  6.5.

                  Στην περίπτωση που ένα πρώην μέλος δεν τηρήσει τις υποχρεώσεις που υπέχει βάσει των παραγράφων 6.3 και 6.4, το συμβούλιο του T2S μπορεί να ενημερώσει τον εργοδότη του πρώην μέλους για την ύπαρξη σύγκρουσης συμφερόντων μεταξύ της νέας και της παλιάς θέσης αυτού.

            7.   Αποδέκτες και διανομή

      Ο παρών κώδικας απευθύνεται στα μέλη του συμβουλίου του T2S. Αντίγραφό του διανέμεται σε όλα τα υφιστάμενα μέλη, καθώς και στα νέα μέλη με το διορισμό τους. Τα μέλη υποχρεούνται να υπογράψουν τα προσαρτήματα 1 και 2 πριν από τη συμμετοχή τους στις συνεδριάσεις του συμβουλίου του T2S.

         Προσάρτημα 1

            ΔΗΛΩΣΗ ΣΥΜΜΟΡΦΩΣΗΣ ΜΕ ΤΟΝ ΚΩΔΙΚΑ ΣΥΜΠΕΡΙΦΟΡΑΣ

         Με την παρούσα αποδέχομαι το συνημμένο κώδικα και γνωρίζω τις κάτωθι υποχρεώσεις μου, και ιδίως την υποχρέωσή μου α) να τηρώ το απόρρητο των εμπιστευτικών πληροφοριών που αποκτώ και β) να αποφεύγω, καθώς και να δηλώνω, καταστάσεις από τις οποίες θα μπορούσε να προκύψει σύγκρουση συμφερόντων κατά την εκπλήρωση των καθηκόντων μου ως μέλους του συμβουλίου του T2S σε σχέση με το πρόγραμμα T2S.
         …
         (Υπογραφή και ημερομηνία)
         …
         (Ονοματεπώνυμο)
         …
         (Διεύθυνση)
         …
         …
         …

         Προσάρτημα 2

            ΔΗΛΩΣΗ ΣΥΜΦΕΡΟΝΤΩΝ
             (1)

         …
         (Ονοματεπώνυμο)
         …
         (Διεύθυνση)
         …
         (Επάγγελμα)
         Το πρόγραμμα T2S επηρεάζεται άμεσα ή έμμεσα (π.χ. όσον αφορά μέλος της οικογένειας) από τα ακόλουθα χρηματικά ή/και μη χρηματικά συμφέροντα, τα οποία θα μπορούσαν να δημιουργήσουν σύγκρουση συμφερόντων κατά την έννοια του παρόντος κώδικα (2):

            Επενδύσεις (π.χ. άμεσες ή έμμεσες σε εμπορική εταιρία, συμπεριλαμβανομένων των θυγατρικών ή άλλων εταιριών που ανήκουν στον ίδιο όμιλο, η οποία έχει συμφέρον ως δυνητικός προμηθευτής του προγράμματος T2S, εκτός εάν η επένδυση έχει πραγματοποιηθεί μέσω εταιριών επενδύσεων χαρτοφυλακίου, συνταξιοδοτικά ταμεία ή παρόμοιους οργανισμούς):
         …
         …
         …

            Θέση (π.χ. υφιστάμενη ή προηγούμενη, αμειβόμενη ή μη, σε οντότητα εμπορικού σκοπού που έχει συμφέρον ως δυνητικός προμηθευτής του προγράμματος T2S):
         …
         …
         …

            Έσοδα ή δώρα (π.χ. τρέχουσες, προηγούμενες ή αναμενόμενες αποδοχές, συμπεριλαμβανομένων των μεταγενέστερων παροχών, δικαιώματα που θα ασκηθούν σε μεταγενέστερο στάδιο και μεταφορά συνταξιοδοτικών δικαιωμάτων, ή δώρα από εμπορική επιχείρηση που έχει συμφέρον ως δυνητικός προμηθευτής του προγράμματος T2S):
         …
         …
         …

            Λοιπά:

         …
         …
         …
         Με την παρούσα δηλώνω υπεύθυνα ότι από όσα δύναμαι να γνωρίζω οι ως άνω πληροφορίες είναι πλήρεις και αληθείς.
         …
         (Υπογραφή και ημερομηνία)
         …
         (Ονοματεπώνυμο)

            (1)  Εφόσον το μέλος δεν έχει τέτοιου είδους συμφέροντα, σημειώνει τη λέξη «κανένα» στο σχετικό πεδίο(α).

            (2)  Μέλος που έχει σχετικό συμφέρον θα πρέπει να περιγράψει όλα τα σχετικά πραγματικά περιστατικά και καταστάσεις, χρησιμοποιώντας επιπλέον χώρο εφόσον απαιτείται.

      ΠΑΡΑΡΤΗΜΑ IV

         ΔΙΑΔΙΚΑΣΙΕΣ ΚΑΙ ΠΡΟΫΠΟΘΕΣΕΙΣ ΓΙΑ ΤΗΝ ΕΠΙΛΟΓΗ, ΤΟ ΔΙΟΡΙΣΜΟ ΚΑΙ ΤΗΝ ΑΝΤΙΚΑΤΑΣΤΑΣΗ ΤΩΝ ΜΕΛΩΝ ΤΟΥ ΣΥΜΒΟΥΛΙΟΥ ΤΟΥ T2S ΠΟΥ ΔΕΝ ΠΡΟΕΡΧΟΝΤΑΙ ΑΠΟ ΚΕΝΤΡΙΚΗ ΤΡΑΠΕΖΑ

      1.   Προκήρυξη διαγωνισμού

                  1.1.

                  Η Ευρωπαϊκή Κεντρική Τράπεζα (ΕΚΤ) δημοσιεύει προκήρυξη διαγωνισμού για το διορισμό ειδικών ως μέλη του συμβουλίου του T2S που δεν προέρχονται από κεντρική τράπεζα και καταρτίζει εφεδρικό πίνακα. Ο διαγωνισμός προκηρύσσεται σύμφωνα με την απόφαση ΕΚΤ/2007/5 της 3ης Ιουλίου 2007 για τη θέσπιση των κανόνων περί ανάθεσης συμβάσεων (1), οι όροι εφαρμογής της οποίας εξειδικεύονται περαιτέρω στο κεφάλαιο 8 του εγχειριδίου υπηρεσιακής πρακτικής της ΕΚΤ (Business Practice Handbook). Ωστόσο, παρεκκλίνει σε ορισμένο βαθμό, ιδίως από το άρθρο 16α της απόφασης ΕΚΤ/2007/5, ενώ τηρεί τουλάχιστον της βασικές αρχές που διέπουν τις δημόσιες συμβάσεις και εγγυάται τη διαδικασία ενός αμερόληπτου και διαφανούς διαγωνισμού.

                  1.2.

                  Η προκήρυξη του διαγωνισμού καθορίζει, μεταξύ άλλων: α) τα καθήκοντα του συμβουλίου του T2S· β) τα καθήκοντα των μελών του συμβουλίου του T2S που δεν προέρχονται από κεντρική τράπεζα· γ) τα κριτήρια επιλογής· δ) τις οικονομικές παραμέτρους της ανάθεσης καθηκόντων· και ε) τη διαδικασία υποβολής αιτήσεων και την καταληκτική ημερομηνία παραλαβής τους.

                  1.3.

                  Η προκήρυξη του διαγωνισμού δημοσιεύεται ταυτόχρονα στην Επίσημη Εφημερίδα της Ευρωπαϊκής Ένωσης και στο δικτυακό τόπο της ΕΚΤ. Εφόσον το κρίνει σκόπιμο, η ΕΚΤ μπορεί να χρησιμοποιεί συμπληρωματικά και άλλα μέσα για τη δημοσίευση της προκήρυξης του διαγωνισμού. Σε περίπτωση αποκλίσεων, υπερισχύει το κείμενο που δημοσιεύεται στην Επίσημη Εφημερίδα της Ευρωπαϊκής Ένωσης.

                  1.4.

                  Η καταληκτική ημερομηνία για την υποβολή αιτήσεων από τους υποψηφίους πρέπει να είναι τουλάχιστον 21 ημερολογιακές ημέρες μετά τη δημοσίευση της προκήρυξης του διαγωνισμού στην Επίσημη Εφημερίδα της Ευρωπαϊκής Ένωσης.

            2.   Διαδικασία επιλογής

                  2.1.

                  Το διοικητικό συμβούλιο αποφασίζει για τη σύνθεση του συμβουλίου του T2S βάσει πρότασης της Εκτελεστικής Επιτροπής και διορίζει όλα τα μέλη του συμβουλίου του T2S.

                  2.2.

                  Όσον αφορά τα μέλη του συμβουλίου του T2S που δεν προέρχονται από κεντρική τράπεζα, το διοικητικό συμβούλιο αξιολογεί του υποψηφίους με βάση τα κριτήρια επιλογής της ενότητας 3.

                  2.3.

                  Ο πρόεδρος του συμβουλίου του T2S, εκπρόσωποι από τις εθνικές κεντρικές τράπεζες του Ευρωσυστήματος και μέλη του προσωπικού της ΕΚΤ επικουρούν την εκτελεστική επιτροπή στη συμπλήρωση των εντύπων αξιολόγησης των υποψηφίων, τα οποία περιλαμβάνουν περίληψη των πλεονεκτημάτων και μειονεκτημάτων τους σε σχέση με τα κριτήρια επιλογής και σύσταση διορισμού ως προς την καταλληλότητα του υποψηφίου.

                  2.4.

                  Σε αντίθεση με το άρθρο 16α παράγραφος 6 της απόφασης ΕΚΤ/2007/5, δύο υποψήφιοι διορίζονται αμέσως και καταρτίζεται εφεδρικός πίνακας πιθανών υποψηφίων για την πλήρωση μελλοντικών κενών θέσεων.

            3.   Κριτήρια επιλογής

      Τα κριτήρια επιλογής είναι τα εξής:

                  α)

                  εμπειρία στον τομέα διακανονισμού τίτλων, ως πάροχος ή χρήστης υπηρεσιών διακανονισμού τίτλων, καθώς και εξειδίκευση στον ευρύτερο χρηματοπιστωτικό τομέα της Ένωσης·

                  β)

                  τουλάχιστον 10 έτη εμπειρίας στις επαφές με σημαντικούς παράγοντες των χρηματοπιστωτικών αγορών της Ένωσης·

                  γ)

                  κατά προτίμηση, εμπειρία στη διαχείριση έργων·

                  δ)

                  η γλώσσα εργασίας του συμβουλίου του T2S είναι τα αγγλικά· συνεπώς, τα μέλη που δεν προέρχονται από κεντρική τράπεζα πρέπει να είναι σε θέση να επικοινωνούν αποτελεσματικά στα αγγλικά.

            4.   Εφεδρικός πίνακας

                  4.1.

                  Η ΕΚΤ τηρεί εφεδρικό πίνακα πιθανών υποψηφίων.

                  4.2.

                  Σε περίπτωση κενής θέσης στο συμβούλιο του T2S, η εκτελεστική επιτροπή μπορεί να επιλέξει υποψήφιο από τον εφεδρικό πίνακα με βάση την κατάταξή του σε αυτόν και να τον προτείνει στο διοικητικό συμβούλιο ως μέλος του συμβουλίου του T2S διετούς θητείας, η οποία μπορεί να ανανεωθεί μία φορά.

                  4.3.

                  Αφού εγκριθεί από το διοικητικό συμβούλιο, ο εφεδρικός πίνακας παραμένει σε ισχύ για μια περίοδο δύο ετών. Εφόσον κριθεί απαραίτητο, η ισχύ του πίνακα κατάταξης μπορεί να παραταθεί για άλλη μια περίοδο δύο ετών.

                  4.4.

                  Σε αντίθεση με το άρθρο 16α παράγραφος 7 της απόφασης ΕΚΤ/2007/5, στον εφεδρικό πίνακα στο εφεδρικό πίνακα δεν μπορούν να συμπεριληφθούν νέοι υποψήφιοι.

                  4.5.

                  Κατά παρέκκλιση από το άρθρο 16α παράγραφος 8 της απόφασης ECB/2007/5, οι υποψήφιοι μπορούν να έχουν πρόσβαση στα στοιχεία τους, να τα ενημερώνουν ή να τα διορθώνουν. Δεν μπορούν όμως να ενημερώνουν ή να διορθώνουν τα κριτήρια καταλληλότητάς τους και τα κριτήρια επιλογής μετά την καταληκτική ημερομηνία της προκήρυξης του διαγωνισμού.

            5.   Διορισμός

                  5.1.

                  Τα μέλη του συμβουλίου του T2S που δεν προέρχονται από κεντρική τράπεζα διορίζονται με την προσωπική τους ιδιότητα. Δεν μπορούν να αναθέτουν τις αρμοδιότητές τους σε άλλο μέλος ή τρίτο πρόσωπο.

                  5.2.

                  Ο διορισμός προϋποθέτει την υπογραφή από το διοριζόμενο της σύμβασης διορισμού του από τον πρόεδρο του συμβουλίου του T2S, μιας σύμβασης με την ΕΚΤ για τις αποζημιώσεις και την επιστροφή των εξόδων, καθώς και των δηλώσεων της παραγράφου 6.1.

                  5.3.

                  Το διοικητικό συμβούλιο διορίζει μέλη του συμβουλίου του T2S που δεν προέρχονται από κεντρική τράπεζα ως μέλη του συμβουλίου του T2S χωρίς δικαίωμα ψήφου για διετή θητεία, η οποία μπορεί να ανανεωθεί μία φορά.

            6.   Δηλώσεις

                  6.1.

                  Τα μέλη του συμβουλίου του T2S που δεν προέρχονται από κεντρική τράπεζα δεσμεύονται να τηρούν τον κώδικα συμπεριφοράς του συμβουλίου του T2S. Συνεπώς, υποχρεούνται να υπογράψουν τη «Δήλωση συμμόρφωσης προς τον κώδικα συμπεριφοράς» του προσαρτήματος 1 του παραρτήματος III και να συμπληρώσουν και να υπογράψουν τη «Δήλωση συμφερόντων» του προσαρτήματος 2 του παραρτήματος III.

                  6.2.

                  Τα μέλη του συμβουλίου του T2S που δεν προέρχονται από κεντρική τράπεζα υποχρεούνται επίσης να υπογράψουν τις δηλώσεις που προβλέπονται στην προκήρυξη.

            7.   Τερματισμός της θητείας και αντικατάσταση

                  7.1.

                  Το διοικητικό συμβούλιο μπορεί να τερματίσει τη θητεία ενός μέλους του συμβουλίου του T2S που δεν προέρχεται από κεντρική τράπεζα σε περίπτωση σύγκρουσης καθηκόντων, παράβασης καθήκοντος, αδυναμία εκτέλεσης των καθηκόντων του, παραβίασης του κώδικα συμπεριφοράς ή σοβαρού παραπτώματος.

                  7.2.

                  Η θητεία θεωρείται ότι έχει τερματιστεί όταν το μέλος που δεν προέρχεται από κεντρική τράπεζα παραιτηθεί ή η θητεία του λήξει χωρίς να ανανεωθεί.

                  7.3.

                  Εάν η θητεία τερματιστεί πριν από την πάροδο της περιόδου των δύο ετών, εφαρμόζονται τα άρθρα 4.2 και 4.3.

         (1)  ΕΕ L 184 της 14.7.2007, σ. 34.


title: 2006/191/ΕΚ: Απόφαση της Επιτροπής, της  1ης Μαρτίου 2006 , για την κήρυξη της έναρξης λειτουργίας του Περιφερειακού Γνωμοδοτικού Συμβουλίου για τη Βαλτική Θάλασσα στο πλαίσιο της κοινής αλιευτικής πολιτικής

text:
               8.3.2006

               EL

               Επίσημη Εφημερίδα της Ευρωπαϊκής Ένωσης

               L 66/50

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 1ης Μαρτίου 2006
   για την κήρυξη της έναρξης λειτουργίας του Περιφερειακού Γνωμοδοτικού Συμβουλίου για τη Βαλτική Θάλασσα στο πλαίσιο της κοινής αλιευτικής πολιτικής
   (2006/191/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση 2004/585/ΕΚ του Συμβουλίου, της 19ης Ιουλίου 2004, για την ίδρυση περιφερειακών γνωμοδοτικών συμβουλίων δυνάμει της κοινής αλιευτικής πολιτικής (1), και ιδίως το άρθρο 3 παράγραφος 3,
   τη σύσταση που διαβιβάστηκε από τη Δανία, στις 13 Δεκεμβρίου 2005, για λογαριασμό της Δανίας, της Γερμανίας, της Εσθονίας, της Λεττονίας, της Λιθουανίας, της Πολωνίας, της Φινλανδίας και της Σουηδίας,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (2) και η απόφαση 2004/585/ΕΚ προβλέπουν το πλαίσιο για την ίδρυση και λειτουργία περιφερειακών γνωμοδοτικών συμβουλίων.

               (2)

               Το άρθρο 2 της απόφασης 2004/585/ΕΚ προβλέπει την ίδρυση περιφερειακού γνωμοδοτικού συμβουλίου το οποίο θα καλύπτει τη Βαλτική Θάλασσα στις περιοχές ΙΙΙb, ΙΙΙc και ΙΙΙd του Διεθνούς Συμβουλίου για την Εξερεύνηση των Θαλασσών (ICES), όπως ορίζονται στον κανονισμό (ΕΟΚ) αριθ. 3880/91 του Συμβουλίου (3).

               (3)

               Σύμφωνα με το άρθρο 3 παράγραφος 1 της απόφασης 2004/585/ΕΚ, εκπρόσωποι του κλάδου της αλιείας και άλλες ομάδες συμφερόντων υπέβαλαν αίτηση σχετικά με τη λειτουργία του εν λόγω περιφερειακού γνωμοδοτικού συμβουλίου στη Δανία, στη Γερμανία, στην Εσθονία, στη Λεττονία, στη Λιθουανία, στην Πολωνία και στη Σουηδία.

               (4)

               Όπως απαιτείται από το άρθρο 3 παράγραφος 2 της απόφασης 2004/585/ΕΚ, τα ενδιαφερόμενα κράτη μέλη αποφάνθηκαν εάν η αίτηση σχετικά με το περιφερειακό γνωμοδοτικό συμβούλιο για τη Βαλτική Θάλασσα πληρούσε τις διατάξεις της εν λόγω απόφασης. Στις 13 Δεκεμβρίου 2005 τα κράτη μέλη διαβίβασαν σύσταση σχετικά με το εν λόγω περιφερειακό γνωμοδοτικό συμβούλιο στην Επιτροπή.

               (5)

               Η Επιτροπή αξιολόγησε την αίτηση των ενδιαφερομένων μερών και τη σύσταση υπό το φως της απόφασης 2004/585/ΕΚ, καθώς και υπό το φως των στόχων και αρχών της κοινής αλιευτικής πολιτικής, και θεωρεί ότι το εν λόγω περιφερειακό γνωμοδοτικό συμβούλιο πελαγικών αποθεμάτων είναι έτοιμο να αρχίσει τις δραστηριότητές του,

         ΑΠΟΦΑΣΙΖΕΙ:
   Άρθρο μόνο
   Το περιφερειακό γνωμοδοτικό συμβούλιο για τη Βαλτική Θάλασσα, που ιδρύθηκε βάσει του άρθρου 2 παράγραφος 1 στοιχείο α) της απόφασης 2004/585/ΕΚ, αρχίζει να λειτουργεί από τις 13 Μαρτίου 2006.

      Βρυξέλλες, 1η Μαρτίου 2006.

            Για την Επιτροπή

         Joe BORG

            Μέλος της Επιτροπής

      (1)  ΕΕ L 256 της 3.8.2004, σ. 17.

      (2)  ΕΕ L 358 της 31.12.2002, σ. 59.

      (3)  ΕΕ L 365 της 31.12.1991, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 448/2005 της Επιτροπής (ΕΕ L 74 της 19.3.2005, σ. 5).


Avis juridique important

|

31971D0306

71/306/ΕΟΚ: Απόφαση του Συμβουλίου της 26ης Ιουλίου 1971 περί συστάσεως συμβουλευτικής επιτροπής για τις Συμβάσεις Δημοσίων Έργων

Επίσημη Εφημερίδα αριθ. L 185 της 16/08/1971 σ. 0015 - 0015 Φινλανδική ειδική έκδοση: Κεφάλαιο 6 τόμος 1 σ. 0110  Δανική ειδική έκδοση: Σειρά I Κεφάλαιο 1971(II) σ. 0622  Σουηδική ειδική έκδοση: Κεφάλαιο 6 τόμος 1 σ. 0110  Αγγλική ειδική έκδοση: Σειρά I Κεφάλαιο 1971(II) σ. 0693  Ελληνική ειδική έκδοση: Κεφάλαιο 17 τόμος 1 σ. 0017  Ισπανική ειδική έκδοση: Κεφάλαιο 17 τόμος 1 σ. 0019  Πορτογαλική ειδική έκδοση : Κεφάλαιο 17 τόμος 1 σ. 0019

ΑΠΟΦΑΣΗ ΤΟΥ ΣΥΜΒΟΥΛΙΟΥ της 26ης Ιουλίου 1971 περί συστάσεως Συμβουλευτικής Επιτροπής για τις Συμβάσεις Δημοσίων ΈργωνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  την πρόταση της Επιτροπής,  τη γνώμη της Συνελεύσεωςwc (1),  τη γνώμη της Οικονομικής και Κοινωνικής Επιτροπής(2),  Εκτιμώντας:  ότι η εφαρμογή των μέτρων που θεσπίσθηκαν από το Συμβούλιο στον τομέα των συμβάσεων δημοσίων έργων μπορεί να δημιουργεί προβλήματα τα οποία ενδείκνυται να αντιμετωπίζονται από κοινού- ότι είναι σκόπιμο να συσταθεί για το σκοπό αυτόν επιτροπή υπό την προεδρία της Επιτροπής που θα απαρτίζεται από αντιπροσώπους των Κρατών Μελών οι οποίοι θα ανήκουν στις διοικήσεις των Κρατών αυτών,  ΑΠΟΦΑΣΙΖΕΙ:   Άρθρο 1  Συνιστάται, στο πλαίσιο της Επιτροπής, Συμβουλευτική Επιτροπή για τις Συμβάσεις Δημοσίων Έργων.   Άρθρο 2  Με την επιφύλαξη των διατάξεων των άρθρων 169 και 170 της συνθήκης, η επιτροπή θα εξετάζει τακτικά με πρωτοβουλία της Επιτροπής ή μετά από αίτηση ενός Κράτους Μέλους τα προβλήματα που θα παρουσιάζονται από την εφαρμογή των μέτρων που  θεσπίσθηκαν από το Συμβούλιο σε ό,τι αφορά τις συμβάσεις δημοσίων έργων, περιλαμβανομένων και των ιδιαίτερων περιπτώσεων που επισημαίνονται στον τομέα αυτόν. Η επιτροπή θα εξετάζει ειδικότερα τους λόγους για τους οποίους επιχειρήσεις ανταποκρινόμενες  στα κριτήρια που ορίσθηκαν από τις οδηγίες του Συμβουλίου δεν κλήθηκαν ή δεν τους ανατέθηκε η σύμβαση καίτοι υπέβαλαν την πλέον συμφέρουσα προσφορά.   Άρθρο 3  Η επιτροπή απαρτίζεται από αντιπροσώπους των Κρατών Μελών που ανήκουν στις διοικήσεις των Κρατών αυτών.  Τα μέλη της επιτροπής διορίζονται από τα Κράτη Μέλη, ένα τακτικό και ένα αναπληρωματικό για κάθε χώρα.  Η επιτροπή προεδρεύεται από υπάλληλο της Επιτροπής. Ο πρόεδρος μπορεί να βοηθείται στο έργο του από υπαλλήλους της Επιτροπής. Η γραμματεία εξασφαλίζεται από τις υπηρεσίες της Επιτροπής.   Άρθρο 4  Η επιτροπή συγκαλείται από τον πρόεδρό της είτε κατόπιν πρωτοβουλίας του ιδίου είτε κατόπιν αιτήσεως ενός από τα μέλη της.   Άρθρο 5  Για τις συνεδριάσεις της επιτροπής συντάσσονται πρακτικά.   Άρθρο 6  Η επιτροπή καταρτίζει τον εσωτερικό κανονισμό της.  Έγινε στις Βρυξέλλες, στις 26 Ιουλίου 1971.  Για το Συμβούλιο Ο Πρόεδρος A. MORO  (1) ΕΕ αριθ. 62 της 12.4.1965, σ. 883/65 και 889/65.  (2) ΕΕ αριθ. 13 της 29.1.1965, σ. 150/65 και ΕΕ αριθ. 63 της 13.4.1965, σ. 929/65.


Avis juridique important

|

32003D0497

2003/497/ΚΕΠΠΑ: Απόφαση της Επιτροπής Πολιτικής και Ασφάλειας ΠΓΔΜ/2/2003, της 10ης Μαρτίου 2003, όσον αφορά την αποδοχή των συνεισφορών τρίτων κρατών στη στρατιωτική επιχείρηση της Ευρωπαϊκής Ένωσης στην Πρώην Γιουγκοσλαβική Δημοκρατία της Μακεδονίας

Επίσημη Εφημερίδα αριθ. L 170 της 09/07/2003 σ. 0015 - 0016

Απόφαση της Επιτροπής Πολιτικής και Ασφάλειας ΠΓΔΜ/2/2003της 10ης Μαρτίου 2003όσον αφορά την αποδοχή των συνεισφορών τρίτων κρατών στη στρατιωτική επιχείρηση της Ευρωπαϊκής Ένωσης στην Πρώην Γιουγκοσλαβική Δημοκρατία της Μακεδονίας(2003/497/ΚΕΠΠΑ)ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,Έχοντας υπόψη:τη συνθήκη για την Ευρωπαϊκή Ένωση, και ιδίως το άρθρο 25 παράγραφος 3,την κοινή δράση 2003/92/ΚΕΠΠΑ του Συμβουλίου, της 27ης Ιανουαρίου 2003, για τη στρατιωτική επιχείρηση της Ευρωπαϊκής Ένωσης στην Πρώην Γιουγκοσλαβική Δημοκρατία της Μακεδονίας(1), και ιδίως το άρθρο 8 παράγραφοι 2 και 3, για τη συμμετοχή τρίτων κρατών,Εκτιμώντας τα ακόλουθα:(1) Το άρθρο 8 παράγραφος 1 της κοινής δράσης ορίζει ότι:- τα ευρωπαϊκά μέλη του ΝΑΤΟ, μη μέλη της ΕΕ, συμμετέχουν στην επιχείρηση εφόσον το επιθυμούν,- χώρες οι οποίες κλήθηκαν από το Ευρωπαϊκό Συμβούλιο της Κοπεγχάγης να καταστούν μέλη, καλούνται να συμμετάσχουν στην επιχείρηση σύμφωνα με τις συμφωνημένες πρακτικές ρυθμίσεις,- μπορούν επίσης να καλούνται δυνητικοί εταίροι να συμμετάσχουν στην επιχείρηση.(2) Σύμφωνα με το άρθρο 8 της κοινής δράσης, το Συμβούλιο εξουσιοδοτεί την ΕΠΑ να λαμβάνει, ύστερα από εισήγηση του διοικητή επιχειρήσεων και της στρατιωτικής επιτροπής της Ευρωπαϊκής Ένωσης τις σχετικές αποφάσεις για την αποδοχή των προτεινόμενων συνεισφορών.(3) Ύστερα από αίτημα της ΕΠΑ και την ανάθεση αποστολής από τη στρατιωτική επιτροπή της Ευρωπαϊκής Ένωσης (EUMC), ο διοικητής επιχειρήσεων της Ευρωπαϊκής Ένωσης και ο διοικητής δυνάμεων της Ευρωπαϊκής Ένωσης διεξήγαγαν συσκέψεις συγκρότησης και επάνδρωσης δυνάμεων.(4) Η EUMC συμφώνησε, στις 6 Μαρτίου 2003, ως προς την σύσταση του διοικητή επιχειρήσεων για τις συνεισφορές τρίτων κρατών και υπέβαλε στην ΕΠΑ, στις 6 Μαρτίου, τη σύστασή της περί αποδοχής των συνεισφορών των τρίτων αυτών κρατών,ΕΝΕΚΡΙΝΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Συνεισφορές τρίτων χωρώνΜετά τις συσκέψεις συγκρότησης και επάνδρωσης δυνάμεων έγιναν δεκτές οι συνεισφορές από τα ακόλουθα τρίτα κράτη στην επιχείρηση της ΕΕ στην ΠΓΔΜ:ΒουλγαρίαΚαναδάςΤσεχική ΔημοκρατίαΕσθονίαΙσλανδίαΛεττονίαΛιθουανίαΝορβηγίαΠολωνίαΡουμανίαΣλοβακίαΣλοβενίαΤουρκία.Άρθρο 2Έναρξη ισχύοςΗ παρούσα απόφαση αρχίζει να ισχύει την ημέρα της έγκρισής της.Βρυξέλλες, 10 Μαρτίου 2003.Για την Επιτροπή Πολιτικής και ΑσφάλειαςΟ ΠρόεδροςΤ. Παρασκευόπουλος(1) ΕΕ L 34 της 11.2.2003, σ. 26.


Avis juridique important

|

32003D0053

2003/53/ΕΚ: Απόφαση του Συμβουλίου, της 10ης Ιανουαρίου 2003, για την τροποποίηση της απόφασης 2001/131/ΕΚ σχετικά με τον τερματισμό της διαδικασίας διαβουλεύσεων με την Αϊτή στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ

Επίσημη Εφημερίδα αριθ. L 020 της 24/01/2003 σ. 0023 - 0024

Απόφαση του Συμβουλίουτης 10ης Ιανουαρίου 2003για την τροποποίηση της απόφασης 2001/131/ΕΚ σχετικά με τον τερματισμό της διαδικασίας διαβουλεύσεων με την Αϊτή στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ(2003/53/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τη συμφωνία εταιρικής σχέσης ΑΚΕ-ΕΚ όπως τέθηκε σε πρόωρη εφαρμογή με την απόφαση αριθ. 1/2000 του Συμβουλίου των Υπουργών ΑΚΕ-ΕΚ(1), και ιδίως το άρθρο 96,την εσωτερική συμφωνία σχετικά με τα μέτρα που πρέπει να ληφθούν και τις διαδικασίες που πρέπει να τηρηθούν για την εφαρμογή της συμφωνίας εταιρικής σχέσης ΑΚΕ-ΕΚ, όπως τέθηκε σε προσωρινή εφαρμογή με απόφαση των αντιπροσώπων των κυβερνήσεων των κρατών μελών της 18ης Σεπτεμβρίου 2000, και ιδίως το άρθρο 3,την πρόταση της Επιτροπής,Εκτιμώντας τα ακόλουθα:(1) Με βάση την απόφαση 2001/131/ΕΚ του Συμβουλίου, της 29ης Ιανουαρίου 2001, σχετικά με τον τερματισμό της διαδικασίας διαβουλεύσεων με την Αϊτή στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ(2) η χορήγηση χρηματοδοτικής βοήθειας στην Αϊτή αναστέλλεται εν μέρει σύμφωνα με την εφαρμογή των κατάλληλων μέτρων που προβλέπονται στο άρθρο 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΚ.(2) Η απόφαση λήγει στις 31 Δεκεμβρίου 2002 και απαιτείται επανεξέταση των μέτρων πριν από την ημερομηνία αυτή.(3) Ο σεβασμός των δημοκρατικών αρχών δεν έχει ακόμη αποκατασταθεί στην Αϊτή. Εντούτοις, δράσεις για τη στήριξη του εκδημοκρατισμού, της ενίσχυσης του κράτους δικαίου και της εκλογικής διαδικασίας αξίζουν να υποστηριχθούν, και ειδικότερα προς στήριξη της αποστολής του οργανισμού αμερικανικών κρατών (ΟΑΚ) την οποία ανέλαβε με τα ψηφίσματα αριθ. 806 και αριθ. 822. Θα πρέπει ακόμη να υλοποιηθούν δράσεις για την ενίσχυση της κοινωνίας των πολιτών και του ιδιωτικού τομέα για την καταπολέμηση της φτώχειας και δράσεις για το άμεσο όφελος του πληθυσμού της Αϊτής,ΑΠΟΦΑΣIZEI:Άρθρο 1Η απόφαση 2001/131/ΕΚ τροποποιείται ως εξής:1. Στο άρθρο 3 στο δεύτερο και τρίτο εδάφιο, η ημερομηνία "31 Δεκεμβρίου 2002" αντικαθίσταται από την ημερομηνία "31 Δεκεμβρίου 2003".2. Το παράρτημα αντικαθίσταται από το κείμενο του παραρτήματος της παρούσας απόφασης.Άρθρο 2Η παρούσα απόφαση παράγει αποτελέσματα από την ημέρα της έκδοσής της.Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Βρυξέλλες, 10 Ιανουαρίου 2003.Για το ΣυμβούλιοΟ ΠρόεδροςΓ. Παπανδρέου(1) ΕΕ L 195 της 1.8.2000, σ. 46.(2) ΕΕ L 48 της 17.2.2001, σ. 31· απόφαση όπως τροποποιήθηκε από την απόφαση 2002/131/ΕΚ (ΕΕ L 47 της 19.2.2002, σ. 34).ΠΑΡΑΡΤΗΜΑΚύριε πρωθυπουργέ,Η Ευρωπαϊκή Ένωση αποδίδει ιδιαίτερη σημασία στο άρθρο 9 της συμφωνίας εταιρικής σχέσης ΑΚΕ-ΕΚ. Οι δημοκρατικές αρχές και το κράτος δικαίου στις οποίες στηρίζεται η εταιρική σχέση ΑΚΕ-ΕΚ, είναι ουσιαστικά στοιχεία της συμφωνίας και αποτελούν επομένως τον ακρογωνιαίο λίθο των σχέσεών μας.Στην επιστολή της 31ης Ιανουαρίου 2001, η Ευρωπαϊκή Ένωση εξέφρασε τη λύπη της για το γεγονός ότι δεν ευρέθη ικανοποιητική λύση για να αντιμετωπισθεί το ζήτημα της παραβίασης του εκλογικού νόμου της Αϊτής. Σας ενημέρωσε σχετικά με το ότι έπρεπε να ληφθούν τα κατάλληλα μέτρα που προβλέπονται στο άρθρο 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΚ. Στην επιστολή της 23ης Ιανουαρίου 2002, η Ένωση αναθεώρησε την απόφασή της, της 29ης Ιανουαρίου 2001, για να επιτρέψει τη βαθμιαία επαναλειτουργία του συνόλου των μέσων συνεργασίας που θίγονται από τα μέτρα αυτά, με την προϋπόθεση υλοποίησης από πλευράς σας των στόχων που αφορούν θέματα εκλογικής διαδικασίας.Σήμερα, μετά από σχεδόν δύο έτη πολιτικής κρίσης, η Ένωση θεωρεί ότι οι δημοκρατικές αρχές δεν έχουν ακόμη αποκατασταθεί στην Αϊτή. Αναγνωρίζει εντούτοις τις πολυάριθμες διεθνείς και τοπικές προσπάθειες που καταβλήθηκαν για την εξεύρεση λύσης της παρούσας κρίσης, και ειδικότερα εκ μέρους του οργανισμού αμερικανικών κρατών (ΟΑΚ) και της Κοινότητας της Καραϊβικής (Caricom), και επαναβεβαιώνει τη βούλησή της να υποστηρίξει αυτές τις προσπάθειες. Ως εκ τούτου, μέσα στα πλαίσια του ψηφίσματος αριθ. 822 του ΟΑΚ, η κυβέρνηση της Αϊτής δεσμεύθηκε να δώσει μεγαλύτερη προτεραιότητα στην αποκατάσταση κλίματος ασφάλειας και εμπιστοσύνης στη χώρα, στην οποία περιλαμβάνονται και η διεξαγωγή ερευνών για όλα τα εγκλήματα που είχαν πολιτικά κίνητρα και η ενίσχυση των προγραμμάτων αφοπλισμού. Η Ευρωπαϊκή Ένωση παροτρύνει την κυβέρνησή σας να μετατρέψει αυτήν τη δέσμευση σε συγκεκριμένες πράξεις.Περαιτέρω, η Ευρωπαϊκή Ένωση εκφράζει τις ανησυχίες της για την επιδείνωση της κοινωνικοικονομικής κατάστασης στην Αϊτή και επιβεβαιώνει ότι επιθυμεί να συνεχίσει τη συνεργασία της υπέρ του λαού της Αϊτής.Με βάση τα ανωτέρω στοιχεία, το Συμβούλιο της Ευρωπαϊκής Ένωσης αναθεώρησε την απόφασή του της 21ης Ιανουαρίου 2002 και αποφάσισε να επανεξετάσει τα ακόλουθα κατάλληλα μέτρα κατά την έννοια του άρθρου 96 παράγραφος 2 στοιχείο γ) της συμφωνίας:α) επαναπροσανατολισμό των υπολειπομένων κεφαλαίων της πρώτης δόσης του όγδοου ΕΤΑ και διάθεση των πιστώσεων της δεύτερης δόσης του όγδοου ΕΤΑ για προγράμματα που θα ωφελήσουν άμεσα τον πληθυσμό της Αϊτής, για την ενίσχυση της κοινωνίας των πολιτών και του ιδιωτικού τομέα, και για τη στήριξη του εκδημοκρατισμού, την ενίσχυση του κράτους δικαίου και της εκλογικής διαδικασίας·β) η κοινοποίηση της χορήγησης των πόρων του ένατου ΕΤΑ και η υπογραφή του αντίστοιχου εθνικού ενδεικτικού προγράμματος (ΕΕΠ) δεν θα γίνουν κατά την περίοδο ισχύος της παρούσας απόφασης.Η Ένωση θα παρακολουθεί εκ του σύνεγγυς τις περαιτέρω εξελίξεις στη διαδικασία εκδημοκρατισμού, και ιδιαίτερα την υλοποίηση των σταδίων που θα οδηγήσουν στη διεξαγωγή κοινοβουλευτικών και τοπικών εκλογών, όπως είναι η σύσταση προσωρινού εκλογικού συμβουλίου και η σύσταση επιτροπής εκλογικών εγγυήσεων. Οι αποφάσεις για τη βαθμιαία επαναλειτουργία των μέσων συνεργασίας που θίγονται από αυτά τα μέτρα θα ληφθούν με βάση την εξέλιξη της εκλογικής διαδικασίας και σε συνάρτηση με την επανάληψη της συνεργασίας με τους διεθνείς χρηματοπιστωτικούς οργανισμούς.Η Ένωση είναι έτοιμη να αναθεωρήσει την απόφασή της εάν υπάρξουν ενθαρρυντικές εξελίξεις. Επαναλαμβάνει ότι είναι διατεθειμένη να διεξαγάγει ενισχυμένο πολιτικό διάλογο.Παρακαλώ δεχθείτε, κύριε πρωθυπουργέ, τη διαβεβαίωση της βαθύτατης εκτίμησής μου.Για την ΕπιτροπήΓια το Συμβούλιο


title: Απόφαση (ΕΕ) 2017/436 του Συμβουλίου, της 6ης Μαρτίου 2017, για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων

text:
               14.3.2017

               EL

               Επίσημη Εφημερίδα της Ευρωπαϊκής Ένωσης

               L 67/33

         ΑΠΌΦΑΣΗ (ΕΕ) 2017/436 ΤΟΥ ΣΥΜΒΟΥΛΊΟΥ
   της 6ης Μαρτίου 2017
   για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 16 Ιουνίου 2014 το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες με σκοπό τη σύναψη συμφωνιών σχετικά με το εμπόριο βιολογικών προϊόντων.

               (2)

               Η Επιτροπή διαπραγματεύθηκε, εξ ονόματος της Ένωσης, συμφωνία με τη Δημοκρατία της Χιλής σχετικά με το εμπόριο βιολογικών προϊόντων («η συμφωνία»).

               (3)

               Στη συμφωνία η Ένωση και η Δημοκρατία της Χιλής αναγνωρίζουν την ισοδυναμία των αντίστοιχων κανόνων τους για τα συστήματα βιολογικής παραγωγής και ελέγχου όσον αφορά τα βιολογικά προϊόντα.

               (4)

               Η συμφωνία αποσκοπεί στην προώθηση του εμπορίου βιολογικών προϊόντων, συμβάλλοντας στην ανάπτυξη και στην επέκταση του τομέα των βιολογικών προϊόντων στην Ένωση και στη Δημοκρατία της Χιλής και στην επίτευξη υψηλού επιπέδου τήρησης των αρχών που διέπουν τη βιολογική παραγωγή, διασφάλισης των συστημάτων ελέγχου και της πληρότητας των βιολογικών προϊόντων. Αποσκοπεί επίσης στη βελτίωση της προστασίας των αντίστοιχων βιολογικών λογότυπων της Ένωσης και της Δημοκρατίας της Χιλής και στην ενίσχυση της ρυθμιστικής συνεργασίας μεταξύ των μερών επί θεμάτων που σχετίζονται με τη βιολογική παραγωγή.

               (5)

               Η συμφωνία θα πρέπει να υπογραφεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται, εξ ονόματος της Ένωσης, η υπογραφή της συμφωνίας μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων, με την επιφύλαξη της σύναψης της εν λόγω συμφωνίας.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία εξ ονόματος της Ένωσης.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 6 Μαρτίου 2017.

            Για το Συμβούλιο

            Ο Πρόεδρος

         R. GALDES


title: Απόφαση (ΚΕΠΠΑ) 2016/2040 του Συμβουλίου, της 21ης Νοεμβρίου 2016, που τροποποιεί την απόφαση 2010/279/ΚΕΠΠΑ σχετικά με την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) όσον αφορά την εκκαθάρισή της

text:
               22.11.2016

               EL

               Επίσημη Εφημερίδα της Ευρωπαϊκής Ένωσης

               L 314/20

         ΑΠΌΦΑΣΗ (ΚΕΠΠΑ) 2016/2040 ΤΟΥ ΣΥΜΒΟΥΛΊΟΥ
   της 21ης Νοεμβρίου 2016
   που τροποποιεί την απόφαση 2010/279/ΚΕΠΠΑ σχετικά με την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) όσον αφορά την εκκαθάρισή της
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 18 Μαΐου 2010 το Συμβούλιο εξέδωσε την απόφαση 2010/279/ΚΕΠΠΑ (1) σχετικά με την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN).

               (2)

               Στις 17 Δεκεμβρίου 2014 το Συμβούλιο εξέδωσε την απόφαση 2014/922/ΚΕΠΠΑ (2), με την οποία τροποποιήθηκε και παρατάθηκε έως την 31η Δεκεμβρίου 2016 η απόφαση 2010/279/ΚΕΠΠΑ και προβλέφθηκε ποσό δημοσιονομικής αναφοράς για το διάστημα από την 1η Ιανουαρίου 2015 έως την 31η Δεκεμβρίου 2015.

               (3)

               Στις 14 Δεκεμβρίου 2015 το Συμβούλιο εξέδωσε την απόφαση (ΚΕΠΠΑ) 2015/2336 (3), με την οποία προβλέφθηκε ποσό δημοσιονομικής αναφοράς για το διάστημα από την 1η Ιανουαρίου 2016 έως την 31η Δεκεμβρίου 2016.

               (4)

               Στα συμπεράσματα που εξέδωσε για το Αφγανιστάν στις 12 Μαΐου 2016, το Συμβούλιο επιβεβαίωσε ότι η ΕΕ διατηρεί μεν τη δέσμευσή της να στηρίξει τη μη στρατιωτική αστυνόμευση στο Αφγανιστάν και μελλοντικώς, αλλά η EUPOL AFGHANISTAN θα ολοκληρωθεί το 2016.

               (5)

               Η επιχειρησιακή φάση της EUPOL AFGHANISTAN θα λήξει, κατά συνέπεια, στις 31 Δεκεμβρίου 2016. Η φάση της εκκαθάρισής της θα αρχίσει την 1η Ιανουαρίου 2017. Για τη φάση εκκαθάρισης θα χρειαστεί ομάδα εκκαθάρισης στο Αφγανιστάν.

               (6)

               Η απόφαση 2010/279/ΚΕΠΠΑ θα πρέπει επομένως να τροποποιηθεί αναλόγως και θα πρέπει να προβλεφθεί δημοσιονομικό ποσό αναφοράς για το διάστημα από την 1η Ιανουαρίου έως την 31η Δεκεμβρίου 2017,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/279/ΚΕΠΠΑ τροποποιείται ως εξής:

               1)

               Το άρθρο 1 αντικαθίσταται από το ακόλουθο κείμενο:
               «Άρθρο 1
               Αποστολή
               1.   Η αστυνομική αποστολή της Ευρωπαϊκής Ένωσης στο Αφγανιστάν (“EUPOL AFGHANISTAN” ή “αποστολή”), η οποία ιδρύθηκε με την κοινή δράση 2007/369/ΚΕΠΠΑ, παρατείνεται από τις 31 Μαΐου 2010 έως την 15η Σεπτεμβρίου 2017.
               2.   Έως την 31η Δεκεμβρίου 2016, η EUPOL AFGHANISTAN επιχειρεί σύμφωνα με τους στόχους που ορίζονται στο άρθρο 2 και εκτελεί τα καθήκοντα που ορίζονται στο άρθρο 3.
               3.   Από την 1η Ιανουαρίου 2017, η EUPOL AFGHANISTAN εκτελεί την εκκαθάριση της αποστολής.».

               2)

               Το άρθρο 7 παράγραφος 1 αντικαθίσταται από το ακόλουθο κείμενο:
               «1.   Έως την 31η Δεκεμβρίου 2016, ο αριθμός και οι αρμοδιότητες του προσωπικού της EUPOL AFGHANISTAN συνάδουν προς τους στόχους που ορίζονται στο άρθρο 2, τα καθήκοντα που ορίζονται στο άρθρο 3 και τη διάρθρωση της αποστολής που ορίζεται στο άρθρο 4. Από την 1η Ιανουαρίου 2017, ο αριθμός και οι αρμοδιότητες του προσωπικού της ΕUPOL AFGHANISTAN συνάδουν προς τον στόχο να επιτευχθεί η εκκαθάριση της αποστολής με ταχύ και συντεταγμένο τρόπο.».

               3)

               Το άρθρο 13 παράγραφος 1 τελευταίο εδάφιο αντικαθίσταται από το ακόλουθο κείμενο:
               «Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EUPOL AFGHANISTAN για την περίοδο από την 1η Ιανουαρίου 2017 έως την 15η Σεπτεμβρίου 2017 ανέρχεται σε 11 600 000 ευρώ.».

               4)

               Το άρθρο 17 αντικαθίσταται από το ακόλουθο κείμενο:
               «Άρθρο 17
               Έναρξη ισχύος και διάρκεια
               Η παρούσα απόφαση αρχίζει να ισχύει από την ημερομηνία έκδοσής της.
               Εφαρμόζεται από τις 31 Μαΐου 2010 έως τις 15 Σεπτεμβρίου 2017.».

         Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 21 Νοεμβρίου 2016.

            Για το Συμβούλιο

            Ο Πρόεδρος

         P. PLAVČAN

      (1)  Απόφαση 2010/279/ΚΕΠΠΑ του Συμβουλίου, της 18ης Μαΐου 2010, σχετικά με την Αστυνομική Αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) (ΕΕ L 123 της 19.5.2010, σ. 4).

      (2)  Απόφαση 2014/922/ΚΕΠΠΑ του Συμβουλίου, της 17ης Δεκεμβρίου 2014, για την τροποποίηση και την παράταση της απόφασης 2010/279/ΚΕΠΠΑ σχετικά με την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) (ΕΕ L 363 της 18.12.2014, σ. 152).

      (3)  Απόφαση (ΚΕΠΠΑ) 2015/2336 του Συμβουλίου, της 14ης Δεκεμβρίου 2015, για την τροποποίηση της απόφασης 2010/279/ΚΕΠΠΑ σχετικά με την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) (ΕΕ L 329 της 15.12.2015, σ. 16).